14 Fazioù HTML\nSavet eo bet ganin ar c'hinnig-mañ evit boulc'hañ gant an argerzhadur evit dilenn merourion/ezed nevez. Pedet out da reiñ da ali war ar bazenn gaozeal-mañ diwar-benn ar c'hraf kentañ a denn d'an doare ma ranker lakaat anv unan bennak evel kannad/ez evit dont da vezañ merour/ez. Ur wezh sklaeraat ar bazenn gentañ-se ha tizhet ur c'henemglev ledan e vo tu da vont pelloc'hig o tigeriñ ar argerzhadur da vat o pediñ digant an implijerion/ezed lakaat o anv pe anv unan bennak all evit gallout mouzhiañ diwar ofenn da c'houde. Da achuiñ neuze e vo ret da c'houde dont a-benn d'ur c'henemglev diwar-benn mont-en-dro ar vouzhiadeg hec'h-unan a-raok stagañ ganti da vat. Neal (Kaozeal) 30 Eos 2009 da 17:22 (UTC)[respont]\nMat e vefe kaout ur bagad merourien fonnusoc'h. Ra dalc'ho ar vrezhonegerien da souten o holloueziadur nemeti. Ul labour a bouez a zo bet boulc'het, met bloavezhioù labour a rankor seveniñ a-raok ma vo un ostilh efedus evit Yann Vrezhoneger. --Ch. Rogel 31 Eos 2009 da 20:51 (UTC)[respont]\nNe gomprenan ket resis petra a zo d'ober bremañ. A-du on gant ar mont en-dro, ret eo just dibab an deiziadoù hag ar parametroù e plas an $. Ma c'helfes displegañ un tamm hiroc'h. A galon --Y-M D 30 Eos 2009 da 19:07 (UTC)[respont]\nPa vezer a-du, gwell ha se... Tud all avat a c'hell kavout re hir pe re berr padelezh digoradur ar c'hinnigoù, me a c'hellfe tennañ pe ouzhpennañ traoù a rankefer an danvezioù-meriorion/ezed bezañ a-du d'o c'has da benn pe da doujañ oute, da skouer. Un tammig hir eo, met gwell eo mont goustad ha pazenn-ha-pazenn evit ma vefe kaset da benn ar c'hinnigoù hag ar vouzhiadeg a gav d'ar muiañ-niver bezañ reizh. Neal (Kaozeal) 30 Eos 2009 da 19:27 (UTC)[respont]\nMe ivez, ne gomprenan ket gwall vat. Gallout a ra an holl implijerien oberiant war ar wiki brezhonek abaoe ur frapadig lakaat o anv evit bezañ merour. Ret eo d'an dud en em ginnig ha lavaret perak e fell dezho bezañ merourien. Goude-se eo d'an implijerien da welet hag-eñ e kav dezho e toujo an dud-se d'ar reolennoù neptuegezh hag hag-eñ eo mat dezho reiñ ar statud merour d'an implijerien a laka o anv. N'eo ket bevennet an niver a verourien war ar wiki hag e c'hall ar re a laka o anv votiñ evito ivez. N'eo ket homañ an dilennadeg merourien gentañ war ar wiki-mañ. Peseurt reolennoù a fell dit resisaat Neal ? Ur bajenn zo evit goulenn bezañ merour, n'eus ket gwall dra warni evit ar mare [dont da vezañ merour]. Soñjal a ra din ne vefe ket fall resisaat abaoe pegoulz e ranker bezañ oberiant war ar wiki a-raok kaout ar gwir da lakaat e anv (3 miz a seblantfe din bezañ reizh, amzer en em voaziañ un tammig) hag ivez pet degasadenn a rank unan bezañ graet a-raok gellout lakaat e anv evit bezañ merour (500 ?). Setu aze d'am meno. Soñjal a rez e traoù all ? --Fulup 30 Eos 2009 da 19:42 (UTC)[respont]\nMe eo am eus kinniget gant Neal sevel ar votadeg evit ma vefe merourien nevez. Gwir eo ez eus ur bajenn evit kinnig dont da vezañ merour, met den ne ra. Neuze em eus soñjet ma vefe aozet un doare kabal evit ma vefe emskiant hon genlabourerien hag evit ma vefe tud en em ginnigfe. Un doare eo marteze da reiñ ul lusk nevez. A galon --Y-M D 30 Eos 2009 da 19:49 (UTC)[respont]\nA-du evel-just e vefe broudet tud d'en em ginnig met Neal a seblante din bezañ chalet gant an doare da aozañ an traoù kentoc'h. --Fulup 30 Eos 2009 da 19:52 (UTC)[respont]\nHa setu ar reolennoù a oa bet lakaet e 2006 : [dilennadeg ar vereourien] --Fulup 30 Eos 2009 da 19:51 (UTC)[respont]\nNe vefe ket fall adimplij ar reolennoù-se neuze. --Y-M D 30 Eos 2009 da 19:53 (UTC)[respont]\nAet eo ar wiki war-raok abaoe ha tu zo da resisaat traoù zo ivez. Evidon-me e rank bezañ sklaer e c'hall pep hini en em ginnig e-unan (n'eo ket ret bezañ kinniget gt un den all). Ar pezh a seblant din bezañ a bouez ivez eo e vefe bet kaset da benn un niver bennak a zegasadennoù war ar wiki (n'eo ket trawalc'h deiziad krouiñ ar gont). Dre oberiantiz an emstriver e c'hall an implijerien all ober o soñj warnañ (setu perak e kinnigan 500 degasadenn). Hag evel-se e lakaer er-maez an dud na zeufent nemet evit bezañ dilennet hep kaout c'hoant da labourat. A-hend-all ne'm eus ket gwall dra da lavaret ouzhpenn ar pezh zo bet skrivet gant Neal. Lakaat ur vevenn 75 % eus ar mouezhioù ne gavanket fall ivez rak ret eo d'ar verourien bezañ tud a dremen madik gant ar pep brasañ, arabat e vefe brezelioù etre ur merour hag ul lodenn vrazik eus an implijerien. Gallout a rafe breinañ an darempredoù war ar wiki hag ar verourien all o defe da renkañ kudennoù kazus-tre war-lerc'h. --Fulup 30 Eos 2009 da 20:05 (UTC)[respont]\nE gwirionez e oa bet lakaat e pleustr un doare mont-en-dro ar wezhoù all, met ne oa ket bet lakaet ar mont en-dro-se da reolenn da vat hag ret eo anzav eo aet kalz war-raok ar wikipedia abaoe. A-du penn-da-benn gant Fulup. Sklaeraat a rin ar fed ma c'hell pep hini en em ginnig e-unan. 75% eo ar vevenn a oa bet lakaet ar wezhoù all d'am soñj, n'eus forzh penaos. Gwell em boa kavet sklaeraat penaos kas ar vouezhiadeg war-raok abaoe ar penn-kentañ evit bezañ sur e vo a-du an darn vrasañ eus an implijerion/ezed oberiant a fell dezhe reiñ o soñj a-su gant an disoc'h. Kavet mat em boa ivez sklaeraat e rank an holl veriouron/ezed doujañ d'ar reolennoù. Ober ran ar c'hinnig resis-mañ neuze: Neal (Kaozeal) 31 Eos 2009 da 08:28 (UTC)[respont]\nKinnig: Roit ho soñj[kemmañ ar vammenn]\nRoit o ali diwar-benn ar c'hinnigoù resis-mañ mar plij. Neal (Kaozeal) 31 Eos 2009 da 08:28 (UTC)[respont]\nMat eo evidon. Ret e vo termeniñ hirder ar prantad kinnig hag hirder ar prantad votiñ. Ha traoù all a vefe da dermeniñ ? Marteze an dezverkoù evit ar re a c'hell votiñ. A galon --Y-M D 31 Eos 2009 da 11:18 (UTC)[respont]\nMat eo din ivez.--Ex-Smith 31 Eos 2009 da 15:24 (UTC)[respont]\nMat eo an daou ginnig-se din. Ur goulenn all am eus : daoust ha dilennet e vez ar verourien da viken ? Ne gav ket din e vefe un dra vat e kendalc'hfe tud n'int ket oberiant ken da vezañ merourien. Rak neuze en em gaver gant ar pezh zo c'hoarvezet gant hor Wiki-ni : abaoe ur pennadig emañ Neal e-unan e gwirionez, ha pa vefe meur a anv er roll merourien. --Llydawr 31 Eos 2009 da 20:15 (UTC)[respont]\nMat eo din.--Gwendal 7 Her 2009 da 17:16 (UTC)[respont]\nKavout a ran un tammig skañv c'hoazh, met ne savin ket a-enep rak ret e vefe stagañ da gas an traoù war-raok. Gortoz a rin a-benn arc'hoazh ha ma ne sav implijer/ez ebet a-enep groñs d'ar c'hinnig e vo tu din da digeriñ ar votadeg a-benn ar fin. Neal (Kaozeal) 7 Her 2009 da 18:21 (UTC)[respont]\nKinnigoù resis[kemmañ ar vammenn]\nMa, me gav din e rankfe Llydawr lakaat e anv da vezañ merour peogwir ez eo oberiant hag ingal e teu da deurel ur sell ouzh hor wiki-ni.--Ex-Smith 31 Eos 2009 da 20:19 (UTC)[respont]\nMe 'gred ivez. Ha ma teu Smith ouzhpenn e vo skañvoc'h ar bec'h. Bianchi-Bihan 31 Eos 2009 da 21:11 (UTC)[respont]\nMarteze e vefe gwell gortoz un tammig betek ma vo peurachu da tizhout ur c'henemglev a-divout ar mont-en-dro a-raok kinnig anvioù resis. Degas a ran da soñj e c'heller en em ginnig ha/pe kinnig un implijer/ez all ur wezh digoret ar prantad-kinnig da vat. Neal (Kaozeal) 1 Gwe 2009 da 07:39 (UTC)[respont]\nMeurion/ezed da viken[kemmañ ar vammenn]\nPeurliesañ m'eo bet lakaet da verour/ez un implijer/ez bennak e van gantañ/i ar c'harg-se da viken nemet ma savfe ur gudenn bennak (emdalc'h direizh, da skouer) ma rankfe bezañ tennet digantañ/i ar c'harg-se pe c'hozh ma c'houlennfe e/hec'h-unan bezañ tennet ar c'harg-se digantañ/i. Neal (Kaozeal) 1 Gwe 2009 da 07:39 (UTC)[respont]\nD'am soñj e vefe dereat d'ar verourien na veront netra ken abaoe pell diskleriañ e roont o dilez. N'eus karg ebet hag a bad da viken, nemet hini ar pab. Bianchi-Bihan 12 Gwe 2009 da 17:28 (UTC)[respont]\nPrantad-kinnig[kemmañ ar vammenn]\nKinnig a ran ur prantad-kinnig kentañ evit lakaat anvioù kannaded a badfe pemzektez. Hoc'h alioù? Ur wezh sklaeraet ar poent-se e c'hellin digeriñ ar prosez kinnig da vat. (Gwelet e vo war-lerc'h penaos ober evit mont-en-dro ar votadeg hec'h-unan, rak ur prosez disheñvel e ranko bezañ ha n'eus ket re a vall). Neal (Kaozeal) 1 Gwe 2009 da 07:39 (UTC)[respont]\nStagañ ganti?[kemmañ ar vammenn]\nHa gallout a ran digeriñ ar prantad-kinnig da vat neuze? Gortoz a rin betek al sul 6 a viz Gwengolo ha mar ne sav den ebet a-enep d'ar mont-en-dro bet kinniget ha kaozeet diwar e benn betek hen e vo digoret ar prantad-kinnig d'al lun 7 a viz Gwengolo 2009. Neal (Kaozeal) 2 Gwe 2009 da 11:23 (UTC)[respont]\nMat eo din!--Gwendal 2 Gwe 2009 da 17:36 (UTC)[respont]\nmat eo din ivez --Gouerouz 2 Gwe 2009 da 17:42 (UTC)[respont]\nMat eo din ivez. --Ex-Smith 3 Gwe 2009 da 16:51 (UTC)[respont]\nA-du ivez --Y-M D 4 Gwe 2009 da 19:19 (UTC)[respont]\nA-du me ivez, evel-just Neal (Kaozeal) 4 Gwe 2009 da 21:52 (UTC)[respont]\nSouezhet[kemmañ ar vammenn]\nRet eo anzav on souzhet bras gant an niver a dud a fell dezhe dont da vezañ merour... hag en em c'houlenn a ran hag-eñ e c'houvezont int-i holl pe re eo kefridioù ar c'harg-se? N'eus forzh penaos, ne gav ket din e vefe un dra vat kaout re a verourion rak ret eo dezhe en em glevet ivez ha, d'am soñj atav, e vefe aesoc'hig kas an traoù war-raok en un doare sioulig ma vefe un nebeud merourion oc'h ober war-dro ar raktres atav. Ma soñjoù eo n'eo ket, nag ali na rakvarnadenn. Neal (Kaozeal) 12 Gwe 2009 da 17:19 (UTC)[respont]\nMe ivez a zo souezhet, met plijet en un doare. Marteze o deus merzhet an dud e oas da unan oc'h ober war-dro hag e poa ezhomm sikour, hag un dra vat eo neuze. Hag ur gudenn bras eo e vefe kalz a verourien ? Petra ober neuze ? Perak ne rofez ket da ali war ar gudenn pe muioc'h a ditouroù deomp evit ma c'helfe an holl prederiañ. A galon --Y-M D 12 Gwe 2009 da 20:22 (UTC)[respont]\nUn nebeut goulennoù[kemmañ ar vammenn]\nTrugarez deoc'h! --Arko 17 Gwe 2009 da 20:08 (UTC)[respont]\nSur-mat e vo respontet dit, rak ur gaoz plijus-tre eo. 82.253.89.66 18 Gwe 2009 da 04:59 (UTC)[respont]\nRespont digant ur merour[kemmañ ar vammenn]\nA galon, Neal (Kaozeal) 18 Gwe 2009 da 10:17 (UTC)[respont]\nRespont digant ur c'henlabourer[kemmañ ar vammenn]\nTrugarekaat a ran Arko, a oar mat petra a ra, da virout ouzhin da ankounac'haat ur mare (bloaz zo ?) ma veze serret ma c'hont evit an disterañ ger a-dreuz (daou c'her alamanek ur wech, ur virgulenn ur wech all), ha prest on da gaozeal, da dabutal zoken, diwar-benn pep hini eus an darvoudoù-se en-dro, unan hag unan ha dre ar munud, peogwir eo se a fell dezhañ, na petra. Deomp ganti eta: petra eo ar goulenn kentañ? Bianchi-Bihan 18 Gwe 2009 da 18:01 (UTC)[respont]\nEuh... arabat en em enerviñ Bianchi-Bihan, na tagañ ac'hanon, ma goulenn ne oa ket a-enepdout ha n'eus irienn ebet a-enepdout! Ne ouien ket zoken oas bet lakaet war evezh na oa bet stanket da gont. Ne zeuan ket alies war wikipedia forzh penaos, ne oan ket deuet abaoe miz Genver... Ma, ma eo un dra echu bremañ evel en deus lâret Neal, gwell a se ha greomp war-dro aferioù all, ne gav ket dit? --Arko 21 Gwe 2009 da 14:24 (UTC)[respont]\nSerromp boest Pandora neuze. Bianchi-Bihan 21 Gwe 2009 da 14:48 (UTC)[respont]\nKinnigoù bet nullet[kemmañ ar vammenn]\nKannad 2: Llydawr[kemmañ ar vammenn]\nKinniget gant (diret): Implijer:Ex-Smith, Implijer:Bianchi-Bihan, Neal (Kaozeal) 7 Gwe 2009 da 09:56 (UTC)[respont]\nA-du eo an implijer-mañ gant ar c'hinnig: (Nann)\nEvit abegoù personel, ne fell ket din mont war ar renk. Trugarez memes tra d'ar re o deus kinniget ma anv.--Llydawr 10 Gwe 2009 da 20:29 (UTC)[respont]\nKannad 6: Kadbzh[kemmañ ar vammenn]\nA-du eo an implijer-mañ gant ar c'hinnig: (Ya) / (Nann)\nKannad 3: Meven[kemmañ ar vammenn]\nNULLET EO BET AR C'HINNIG-MAÑ PEOGWIR EO BET SERRET E GONT EVIT AN EIL GWEZH E-PAD TRI MIZ ABALAMOUR D'E EMZALC'H DIREIZH HA TAGUS Neal (Kaozeal) 2 Her 2009 da 18:54 (UTC)[respont]\nSetu perak e bet stanket da gont ouzhit ganin (ha m'eo div wezh, gwazh a se evitout, feiz!) hag abalamour da betra e kav din ne rankfes ket bezañ lakaet da verour: berr-ha-berr peogwir ne gomprenez ket mont-en-dro ar wikipedia, rak n'eo ket amañ ul lec'h evit "stourm a-enep" da den ebet. Ul lec'h kenlabour an hini eo gant reolennoù ma ranker doujañ oute. E-touez ar reolennoù-se e kaver ar fed ma ranker chom hep tagañ na kunujenniñ ar genlabourerion all, pezh a gavez diaes chom hep ober war a welan. dre implijout gerioù evel "lakezed" - piv ha perak, n'ouzer ker, evel-just. Pa n'ouzer ket hen doujañ ouzh ar reolennoù mont-en-dro diazez (ha n'on ket gwall sur zoken e ouzez pe re int...), penaos e c'hellfer lakaat ar re all d'hen ober evel merour? N'eus forzh penaos, n'eo ket amañ al lec'h dereat evit koazeal diwar-benn seurt traoù. Merour (Neal) 30 Gwe 2009 da 06:42 (UTC)[respont]\nKinnig evit mont-en-dro ar votadeg[kemmañ ar vammenn]\nArguzennoù:[kemmañ ar vammenn]\nAli Y-M D[kemmañ ar vammenn]\nDre vras ez on a-du gant ar chinnig graet a-us. 3 miz a seblant din reizh, padal 500 degasadenn a gavan un tamm kalz evit gellout votiñ. N'am eus mennozh resis ebet war an niver, met izeloc'h a gavfen poellekoc'h. A galon --Y-M D 27 Gwe 2009 da 10:10 (UTC)[respont]\nA-du penn-da-benn gant ar mennozh da geñver ar fiziañ a ranker kaout er merourien. Dre-se ez on a-du evit ma vefe skarzhet eus ar votadeg ar re bet stanket e-pad ar prantad-kinnig. A galon --Y-M D 27 Gwe 2009 da 10:10 (UTC)[respont]\nAli Belvar[kemmañ ar vammenn]\nEvel Y-M D e gavan ez eo disingal ar fed eo ret kaout 500 degasadenn d'an nebeutañ evit galloud votiñ. Un den en deus graet un nebeut degasadennoù bras en deus labouret kement hag un den en deus graet kalz a degasadennoù bihan. Ouzhpenn-se e kavan diboell ne c'helfen ket votiñ evit an den am eus kinniget (pe reoù all). --Belvar 28 Gwe 2009 da 16:57 (UTC)[respont]\nAli Neal[kemmañ ar vammenn]\nNe welan ket perak e vefe diboell ivez chom hep gallout votiñ evit tud bet kinniget ganit, rak digor e oa ar ginnigadeg d'an holl implijerion/ez, met ne gav ket din e ranfke bezañ digor ar votadeg d'an holl, kea? Tud nevez deuet, da skouer, a c'hell chom hep kompren ervat petra e talv bezañ merour, pe zoken krouet e c'hellfe bezañ kontoù a-nevez a-ratozh-kaer evit gallout dilenn ar c'hannad-mañ'r-c'hannad. A galon, Neal 28 Gwe 2009 da 19:40 (UTC)[respont]\nAli ifig[kemmañ ar vammenn]\nArabat ankounac'haat: tud 'zo a gav dezhe gwell sevel pennadoù, tud all avat a gav dezhe gwellañ reizhañ ha klokaat penandoù bet boulc'het gant tud all... Diboell pe get, ret eo lakaat ur vevenn d'am soñj. Ne oa ket bet gwall frouezhus ivez ar votadeg diwezhañ war a welan ivez, ret eo hen anzav, rak daoust ha ma oa bet votet ht ha dilennet merourion nevez n'eus ket bet abaoe kalz muioc'h a verourion oberiant estregedon... Marteze eo un dra vat neuze adwelet mont-en-dro ar votadeg. D'am soñj eo poellek-tre bezañ dilennet ar verourion gant implijerion oberiant hag an doare nemetañ da diskwel hag-eñ eo oberiant un implijer bennak eo dre geñveriañ an niver a degasedennoù bet kaset da-benn gantañ abaoe m'eo bet enskrivet. Abalamour da se, da skouer, n'eus wikipedia ebet ma c'hell votiñ implijerion dizanv, daoust ha ma n'eo ket ret na tamm ebet bezañ enskrivet evit gallout kenlabourat. Neal 1 Her 2009 da 18:57 (UTC)[respont]\nN'on ket lakaet diaes gant bevenn ar 500 pennad. Re hir ha re all kalz berroc'h am eus bet tro da sevel, diouzh an danvez eo. Beuzet gant traoù all er mare-mañ, setu perak n'on ket ken oberiant, alies e sellan memestra ouzh hor wiki-ni.--Ex-Smith 1 Her 2009 da 19:56 (UTC)[respont]\nDres eveldon-me e gwirionez Nral 2 Her 2009 da 11:56 (UTC)[respont]\nAli ha kinnig nevez, Y-M D[kemmañ ar vammenn]\nD'am soñj eo re uhel ar vevenn, pa weler tud evel Belvar pe Ifig (ha re all c'hoazh ?) a seblant bezañ komprenet mont en-dro hor wiki-ni hag talvoudegezh roll ar verourien, ha ne c'hellont ket votiñ peogwir n'o deus ket tizhet an niver mat. Ouzhpenn e reont labourioù diazez evit hor wiki-ni, ar patromoù. D'am soñj ez eo mat an 3 miz evit bezañ sur ne vez ket krouet ar gont evit votiñ hepken. Neuze e kavan e vefe ret lakaat ur vevenn izel mat, tra ken evit bezañ sur eus o bolontezh vat. Dre m'o deus ur c'hleub wikipedia e soñj din e vint efedus e-pad ar vloavezh pad, neuze e soñj din e vefe poellek lakaat anezho da votiñ memestra. Petra soñjoc'h ? A galon --Y-M D 2 Her 2009 da 07:05 (UTC)[respont]\nRoit o soñj war ar c'hinnig nevez-se, A galon --Y-M D 4 Her 2009 da 10:11 (UTC)[respont]\nAli/Respont Neal[kemmañ ar vammenn]\nN'on ket sur na tamm ebet e c'hell un den bennak kompren mont-en-dro ar wikipedia goude bezañ bet labouret abaoe tri miz nemetken... Ne lâran ket ne c'heller ket, nemet n'on ket me gwall sur... Ur c'harg a-bouez eo hini ar merañ. Goût a ra an holl, da skouer, n'hall ket ar verourion kemer divizoù diwar-benn kaozeadennoù m'o deus kemeret perzh enne? Ha d'am soñj n'heller ket lâret eo oberiant un den gantañ 50-75 degasadenn dindan 3 miz. Mont ha dont buanig a-walc'h e ra an dud ha d'am soñj e rankfe bezañ dilennet gant implijerion/ezed bet diswelet o deus c'hoant da venel ha da labourat. N'on ket a-nep reiñ mouezh da dud nevez-deuet na tamm ebet, na disfiz enne ivez, met pa denn da dilenn meurourion e kav din gwell ma vefe graet gant implijerion oberiant abaoe ur prantadig mat. Digor e chomo ar gaozeadenn-mañ betek ma vo bet klvet mouezhioù all ha ne vo ket digoret ar votadeg betek ma vo bet tizhet ur c'henemglev ledan pe ledanoc'h. A galon, Neal (Kaozeal) 4 Her 2009 da 10:27 (UTC)[respont]\nKlevet mat a ran ar pezh a lavarez din, prederiañ a ran un tamm hag e respontin (ma vez ezhomm ^^ ) . Petra 'vefe neuze ar vevenn a zegasadennoù a gavfez poellek ? --Y-M D 4 Her 2009 da 10:32 (UTC)[respont]\nGoude bezañ prederiet ha gortozet alioù all (n'eus ket bet kalz) eo gwir eo un tamm re nebeut ar c'hinnig am boa graet (degasadenn 50/75). D'am soñj eo re 500 neuze e kinnigfen 200 degasadenn evit gellout votiñ, seblantout a ra din bezañ un niver uhelik dija hag amzer en deus neuze an implijer anavezout wikipedia. Evit ober ar bilañs : ar pezh a ginnigan a zo rik ar memes tra eget Neal met e lec'h 500 degasadenn e kinnigan 200. A galon --Y-M D 8 Her 2009 da 06:16 (UTC)[respont]\nUn tammig re diwezhat d'am soñj evit ober un adkinnig bremañ. Chomet eo ar prosez-mañ da straniñ betek re dija d'am soñj ha savet eo a-du 6 den, te en o zouez, gant ar c'hinnig kent. Digoret e vo ar votadeg evel-se neuze arc'hoazh rak a-hendall ne vo fin ebet d'an istor-mañ. Ma vo ezhomm e c'hello bezañ kroget ur prosez nevez evit dilenn merourion nevez en dazont sel wezh mar bo ezhomm. A galon, Neal (Kaozeal) 8 Her 2009 da 08:27 (UTC)[respont]\nNe peus nemet digeriñ ar votadeg warc'hoaz met c'hoant am boa resisaat un draig. An holl re o deus roet o ali o deus graet evit an dra fall, ma sellez mat eo evit an abegoù evit bezañ merour ha ket evit gellout votiñ. Lavarout a rez ez eo re ziwezhat, ma roan va ali ar mintin-mañ eo peogwir e oan o gortoz ali tud all, met n'en deus roet den e ali. Evidon e vefe bet tu gwelet-se buan met n'eo ket deuet an holl da gemer perzh, dipitus un tamm. A-du hon ganit pa lavarez e krog da vezañ hir an afer. Er fin ez hon dipitet un tamm, met prest da zigeriñ ur maread nevez en hor wiki-ni. Evit ma vo merourien nevez hag efedus evit reiñ ul lusk (hag ul lañs nevez ?) d'ar wiki. A galon --Y-M D 8 Her 2009 da 06:38 (UTC)[respont]\nGwir eo e oan faziet. Kuziet-spontus eo deuetar bajenn-mañ da vezañ... Gant 200 degasadenn hag ensrivet abaoe 4 miz a vefe mat dit, neuze? Mar asañtes e vo digoret ar votadeg a-benn arc'hoazh. Amzer o deus bet an holl da reiñ o soñj ha ma n'o deus ket graet eo peogwir ne gavont ket a-bouez hen ober. Tan de'i neuze. A galon, Neal (Kaozeal) 8 Her 2009 da 13:17 (UTC)[respont]\nMat eo, seblantout a ra reizh-tre din, tu 'vo kregiñ warc'hoaz. Gwir eo n'eo ket atav eus an dedennusañ seurt divizoù. Gant ar spi ma vo frouezhus an dilennadeg-se. A galon --Y-M D 8 Her 2009 da 12:02 (UTC)[respont]\nKabalat[kemmañ ar vammenn]\nBet eo Meven o kabaliñ hiziv hag o kontañ pegen dizesk e oan, pezh zo re wir, hag o tiskuliañ ur wirionez all: merc'h e vijen d'am mamm. Ha goude? Biskoazh n'em boa klasket kuzhat, ha tamm mezh ebet ennon. Bianchi-Bihan 2 Her 2009 da 15:50 (UTC)[respont]\nstanket eo bet e gont outañ abalamour d'e emzalc'h e-pad tri miz ar wezh-mañ. Mar krog en-dro da c'houde e vo serret da vat ha da viken. Roll e degasadennoù amañ. Neal (Kaozeal) 2 Her 2009 da 18:46 (UTC)[respont]\nUn evezhiadenn[kemmañ ar vammenn]\nOuzhpenn-se ez hon souezhet gant an nebeut a dud hag o deus displeget perak o deus votet tra-mañ tra. Dre ma 'z eus ur pouez kalz brasoc'h gant ar votoù a-enep (ha neptu) e kavfen reizh e vefe sirius ha prederiet an dibab. Dre-se ne vefe ket bet fall d'an dud a-enep reiñ un abeg. Gwelet 'm eus e vez lakaet ur pouez war an dachenn-se er wikipediaoù all. Setu un nebeut evezhiadennigoù. A galon --Y-M D 15 Her 2009 da 18:33 (UTC)[respont]\nA galon, Neal (Kaozeal) 15 Her 2009 da 19:09 (UTC)[respont]\nA galon --Y-M D 15 Her 2009 da 19:21 (UTC)[respont]\nA-benn ar fin n'eus bet dilennet nemet ur merour ouzhpenn (ar pezh a ra 2 oberiant neuze bremañ). Treut eo c'hoazh. A-raok pell e vo dav klokaat ar skipailh-se moarvat. Un digarez da adwelet an doareoù votiñ.Trec'hlid mitonet 16 Her 2009 da 07:46 (UTC)[respont]\nN'on re nec'het gant ar reolennoù-mouezhiañ a dorr din ma fenn, setu e lezan ar re ampart da respont: ma ne votje ket an dud e-lec'h votiñ neptu, en dro-mañ lakaomp, e vije kemm pe gemmig en disoc'h ? Bianchi-Bihan 16 Her 2009 da 07:59 (UTC)[respont]\nUr wezh all c'hoazh: lakaet e oa bet da dalvezout ar reolennoù mouezhiañ-se goude bezañ bet kaozeet hir diwar o fenn, dresit-holl gant YMD. Ar re ne oa ket a-du gant ar c'hinnig mont-en-dro n'o doa nemet kemer perzh er gaozeadenn ha reiñ o soñj. Souezhet-mik on avat gant an niver a dud bet labouret ken nebeud all war ar wikipedia-mañ a fell dezhe divizout piv eo an dud a raio war-dro ar raktres bet labouret warnañ baoe keit all gant meur a den graet strivoù bras pe vrasoc'h gante. Neal (Kaozeal) 16 Her 2009 da 09:20 (UTC)[respont]\nYa gwir eo e oa bet dibabet reolennoù evit ar votadeg-se (zoken ma gavan e oa diaes en em rentañ-kont eus an doare kontañ). Hag abaoe ma 'm eus roet va ali war un darvoud a seblante din bezañ diboell ha digevatal e peus adlavaret e oa bet dibabet ar reolennoù. Gwir eo. Met c'hoant am befe gouzout da ali dit-te war an dachenn-se memestra, me gav ez eo ur poent pouezus ha ne vefe ket fall e rofe ur merour (pe merourien) o ali. Mod all da geñver an dud nevez a ro o ali, me gav ez eo reizh a-walc'h memestra. Kenlabourerien nevez hiziv a vo amañ warc'hoaz ivez. N'eo ket ken diaes kompren mont en-dro hor wiki-ni ha neuze e c'helont bezañ gouest da gemer perzh (lod anezho). A galon --Y-M D 16 Her 2009 da 19:04 (UTC)[respont]\nN'em eus netra ken da lâret diwar-benn an afer-mañ, padet re bell d'am soñj dija. A galon, Neal (Kaozeal) 16 Her 2009 da 19:30 (UTC)[respont]\nKenderc'hel ganti[kemmañ ar vammenn]\nAr pezh am boa c'hoant er pennkentañ ha oa klask digeriñ ur prederig pe d'an nebeutañ evit diskouez e seblante din bezañ ur mennozh fall (evit ar wechoù all) lakaat war ar memes live neptu hag a-enep en disoc'hoù. Marteze ne vin ket amañ pa vo digoret ur vot all, neuze e vo amañ ar pezh am eus stadet. Met evit ar poent e vezañ war hor wiki-ni ha n'eo ket raktreset mont kuit. Adlavarout a ran c'hoazh, ne lakan ket disfi war an disoc'hoù, met stadañ a ran un disingalded a ranker prederiañ evit ar wechoù o tont. Ha sklaeroc'h eo bremañ ? Setu, a galon --Y-M D 16 Her 2009 da 20:33 (UTC)[respont]\nAchu ganin. Ur pennad-skrid am eus da beurachuiñ´ha labour all c'hoazh a-leizh chomet war ar stern abalamour d'an dilennadeg-mañ. Neal (Kaozeal) 17 Her 2009 da 09:31 (UTC)[respont]\nHa sklaeroc'h eo ? N'eus ket a gudenn da gaout d'am soñj, just un eskemm. A galon--Y-M D 17 Her 2009 da 10:26 (UTC)[respont]\nDa gentañ-holl e oa sklaer-tre an doare da gontañ ar votoù neptu. Ne oa ket bet komprenet gant lod, a c'hell bezañ, met sklaer e oa an displegadenn atav. Ne welan mod-ebet da gontañ votoù, nemet ma vefe daouhanteret ar votoù neptu (1 vot neptu = un hanter vot a-du mui un hanter vot a-enep) pe c'hoazh chom hep kontañ anezhe. Ne gavfen ket gwall beoellek nag an eil doare d'ober nag egile, rak daouhanterañ ar votoù ne gemmfe ket an disoc'h hollek d'am soñj ha bne vefe ket reizh chom hep kontañ votoù bet roet gant an implijerion, da lâret eo lakaat da gevatal votoù neptu ha votoù null. Din-me eo reizh-kenañ kontañ ar votoù neptu evel votoù nann-pozitivel. Neal 17 Her 2009 da 10:47 (UTC)[respont]\nA-du hon pa lavarez ne vefe ket reizh chom hep kontañ ar vouezhioù neptu. Padal e gavfen poellekoc'h daouhanterañ ar votoù neptu (neptu a dalvez hep tu, gant an doare a-vremañ n'eo ket neptu dre m'en deus pouez un a-enep). Dre vras ne voter ket neptu pa vezer a-enep, kentoc'h pa vezer etre pe ne ouezer ket, neuze e vefe poellek e talvezfe etre ivez en doare kontañ. Lavar a rez : "daouhanterañ ar votoù ne gemmfe ket an disoc'h hollek", ha roll an neptu a vefe kemm an disoc'h ? , amañ-mañ an a-enep. Pe mod all e vefe un diskoulm lakaat nemet a-du hag a-enep, peogwir en doare a vremañ ne wellan ket re talvoudegezh neptu, er c'hontrol e kavan eo touellus. Laouenn hon ez afe an diviz war raok, dindan nebeut amzer omp bet war raok muioc'h eget abaoe ar pennkentañ, ne oamp ket en em gomprenet a seblant din, mat eo bremañ ha plijus eo. Trugarez --Y-M D 17 Her 2009 da 11:10 (UTC)[respont]\nFazioù HTML[kemmañ ar vammenn]\nDispredet eo ar merkoù HTML <font color="green"><BIG><center> ; ne c'hallan ket reizhañ rak morailhet eo ar bajenn. Diskouezezet eo ar fazi amañ --Patroller engineer (kaozeal) 7 Gen 2022 da 14:44 (UTC)[respont]\nAdtapet diwar « https://br.wikipedia.org/w/index.php?title=Kaozeadenn_Wikipedia:Kumuniezh/votadeg_evit_merourien_Gwengolo_2009&oldid=1935758 »\nKemmoù diwezhañ degaset d'ar bajenn-mañ d'an 7 Gen 2022, da 14:44.


Flandrez Frañs - Wikipedia\nEvit implijoù all eus ar ger Flandrez, gwelit Flandrez (disheñvelout)\nFlandrez Frañs (Flandre française e galleg, Frans-Vlaanderen e nederlandeg), pe Flandrez ar c’hreisteiz, a reer eus un tamm eus departamant an Nord a oa ul lodenn eus kontelezh Flandrez gwechall.\nAr vro[kemmañ | kemmañ ar vammenn]\nFlandrez Frañs, livet e melen, gant ar stêr Leie (Lys)\nMont a ra Flandrez Frañs d’ober un drederenn eus departamant an Nord. Lille eo ar gêr vrasañ enni. E-touez ar c’hêrioù bras all emañ Douai, Kassel, Dukark, Hazebroek ha Belle (Bailleul). Rannet e vez e daou gorn-bro : ar Westhoek ha Flandrez romanek.\nEmañ ar Westhoek, pe arvor Flandrez, etre ar stêr Leie (Lys e galleg) ha Mor an Hanternoz.\nEmañ Flandrez romanek er c’hreisteiz d’ar stêr Leie, en-dro da gêrioù Lille ha Douai.\nBevennoù kontelezh Flandrez, da vareoù zo, a yae pelloc’h er c’hreisteiz, gant douaroù en-dro da Valenciennes.\nE Flandrez Frañs e komzer div yezh a-gozh. D’ar mare ma voe ar Franked o vont war-raok war-zu ar c’hornôg hag ar c’hreisteiz e voe diazezet an harzoù etre ar yezhoù germanek ha romanek. Er biz e komzed flandrezeg hag er mervent pikardeg. War-gil eo aet ar vevenn etre ar yezhoù abaoe ar Grennamzer. Hiziv an deiz ne gomzer flandrezeg nemet er Westhoek.\nAkademie voor Nuuze Vlaamsche Tale/Institut de la Langue Régionale Flamande\nFlandrez Frañs (e galleg pe e saozneg)\nDe Roepstem (e nederlandeg)\nCercle Michel De Swaen\nGhezibde: le wiki des Flandres occidentales et des Ardennes\nAlliance Régionale Flandre-Artois-Hainaut (strollad politikel)\nAdtapet diwar « https://br.wikipedia.org/w/index.php?title=Flandrez_Frañs&oldid=1473895 »\nKemmoù diwezhañ degaset d'ar bajenn-mañ d'an 4 Ebr 2013, da 19:23.


Baktria - Wikipedia\nBaktria (eus Βακτριανὴ / Baktrianê e gregach) a oa ur rannvro etre Afghanistan, Ouzbekistan ha Tadjikistan a hiriv, etre menezioù an Hindū-Kūsh hag ar stêr Amou-Daria.\nBaktria war-dro 320 kent JK\nKêrioù Baktria gwechall.\n« Priñsez Baktria» : delwennig un doueez, deroù an Eil Milved kent JK, mirdi al Louvre\nGwechall e oa bevennet gant India er c'hreisteiz, Sogdiana en hanternoz, Skitia extra Imaum er reter, ha Hirkania er c'hornôg. Enni e oa Margiana, Guriana, Bubakena, bro an Doc'hared hag ar Marukeaned.\nUn amzer zo bet ma oa Baktria e-kreiz un Impalaeriezh c'halloudus ha tizhet ganti ul live uhel a sevenadur. Baktres e oa ar gêrbenn (Balkh hiriv).\nGwelet eo gant darn evel bro ar Veded, kavell impalaeriezh ar Bersed ha relijion Zoroastr. Gant Cyrus er VIvet kantved eo e voe staget ouzh impalaeriezh ar Bersed. Stag e oa ouzh Margiana ha honnezh e oa daouzekvet satrapiezh ar bersed eta.\nAr satrap Bessus, an hini a vuntras ar roue Darius III evit bout dizalc'h en e satrapiezh. Met aloubet e voe ar vro gant Alesant Veur, er IVre kantved kent JK. Gantañ e voe tapet Roxana, merc'h da satrap ar vro, a oa o stourm outañ. Dimeziñ dezhi a reas evit lakaat an tad a-du gantañ.\nFurchadegoù e-leizh zo bet aozet en hanternoz Baktria (traonienn ar Surkhan-Daria) gant Gallaoued hag Ouzbeked, pe Japaniz hag Ouzbeked, dreist-holl war-dro keoded kozh Termez.\nBout ec'h eus ur ouenn kañvaled anvet kañval Baktria, pe Camelus bactrianus.\nAdtapet diwar « https://br.wikipedia.org/w/index.php?title=Baktria&oldid=1875987 »\nDernière modification le 20 Mae 2020, à 16:56\nKemmoù diwezhañ degaset d'ar bajenn-mañ d'an 20 Mae 2020, da 16:56.


(Adkaset eus Ramón Mercader)\nUn den hegarat e oa Pau Mercader, broadelour ha mirour katalan — hervez e vab Luis e voe ezel eus Estat Catalá — ha bet e oa ezel eus ar somatén  Caridad del Río avat n'ouzer ket pe vennozhioù he devoa pa zimezas.\nD'an 19 a viz Gouhere 1936 p'en em savas gwarnizon Barcelona e kemeras Ramon perzh bras en emgannoù Brezel Spagn enep ar bagadoù soudarded. Goude ma voent faezhet ez eas d'an talbenn a oa en Aragón, er golonenn Trueba-Del Barrio (Columna "Carlos Marx") savet ar braz anezhi diwar emsaverion eus ar PSUC hag an UGT . Hervez al livour katalan Josep Bartolí (1910-1995]), a stourmas skoaz-ouzh-skoaz gant Ramon, e oa ouzhpenn ur Mercader er golonenn, rak e vamm hag he breur Jorge a oa ivez. Gloazet e voe Ramon e Tardienta, meur a sizhun goude gloazet e vamm. O-daou en em gavjont en un ospital e Lérida, hag eno, pan eas da weladenniñ e vamm, e reas anaoudegezh gant Teresa Pàmies, un emsaverez eus ar JSUC e Lérida, hag a zeuas da vout renerez ar PSUC.\nAdtapet diwar « https://br.wikipedia.org/w/index.php?title=Ramon_Mercader&oldid=1864794 »\nDernière modification le 3 C'hwe 2020, à 09:24\nKemmoù diwezhañ degaset d'ar bajenn-mañ d'an 3 C'hwe 2020, da 09:24.


Diskouezadenn sklaeraet d'ur gartenn MOBA : en orañjez ha glaz, savadurioù diazez ha tourioù difenn bazennoù pep skipailh ; e melen, an tri hent ; e gwer, ar jañglenn. Bez ez eus doareoù kartennoù lies ha disheñvel d'an hini-se hervez an doare krogad pe an niver a c'hoarierien.\nMultiplayer online battle arena (MOBA), pe Action real-time strategy (ARTS) zo un doare c'hoari video strategiezh diazezet evel isrann d'ar c'hoarioù strategiezh buan ha buan. en doare c'hoarioù video-se ar c'hoarier a zo mestr war un dudenn en unan eus an div skipailh.\nPal pennañ ur c'hrogad Moba a zo distrujañ bazenn ar skipailh enebour gant sikour tudennoù renet gant an urzhiataer o heuliañ hentoù resis. Tudennoù ar c'hoarierien o deus galloudoù ispisial hag a zegas kadoniezhioù hervez hollad galloudoù ar skipailh. Ar c'hoarioù MOBA a zo kemmesk c'hoarioù gwezh avantur, role-playing games ha strategiezh buan ha buan. Dre vras ar c'hoarierien ne savont ket nag ar savadurioù nag an tudennoù.\nAwesomenauts, ur c'hoari Moba\nAn doare c'hoarioù video-se a oa bet kroget gant ar gartenn Aeon of Strife (AoS), ur gartenn eus ar c'hoari StarCraft a roe an tu da 4 c'hoarier gant pep hini anezho un dudenn galloudus nemetken dindan e urzhioù, ha sikouret gant tudennoù meret dre urzhiataer, da stourm a-enep un hollad tudennoù enebet renet gant an urzhiataer ha kreñvoc'h. Defense of the Ancients (DotA), ur gartenn savet a-ziwar Aeon of Strife evit Warcraft III: Reign of Chaos ha The Frozen Throne, a oa bet ar c'hentañ titloù brudet eus an doare c'hoarioù MOBA o kaout tournamantoù aozet. An termenadur DotA a oa deuet war-wel dre ar brud a oa bet gant ar c'hoarioù-se. Goude-se e oa bet daou c'hoari o kenderc'hel gant ar stumm c'hoarioù video-se League of Legends hag Heroes of Newerth. Un heuliad a oa bet anvet Dota 2, goude-se e oa lañset da vat an doare c'hoarioù video Moba.\nKartenn Halcyon ar c'hoari Moba Vainglory\nAdtapet diwar « https://br.wikipedia.org/w/index.php?title=Multiplayer_online_battle_arena&oldid=1822586 »\nC'hoarioù video dre doare


Ancilotto, re di Provino - Wikipedia\nAncilotto, re di Provino\nAncilotto, re di Provino zo ur gontadenn italianek el levr Le piacevoli notti (An nozvezhioù plijus) (fablenn IV-3), un dastumad 73 kontadenn italianek bet savet e-kreiz ar xvivet kantved gant Giovanni Francesco Straparola, hag embannet el levrenn gentañ er bloaz 1550.\n2 Madame d'Aulnoy\nE Bro-C'hall e kêr Provino (Provins) e oa ur baraer, Rigo, hag e deir merc'h Brunora, Lionella ha Chiaretta. Un deiz, pa oa an dimezelled en o liorzh e weljont ar roue Ancilotto o tremen gant gwersed, da vont da chaseal. Brunora, an henañ, a lavar neuze e c'halle reiñ o gwalc'h da dud lez ar roue gant ur banne gwin mard dimzfe da hanafer ar roue. Lionella neuze a lavar e rafe rochedoù d'an holl wersed gant ur werzhidad mar dimezfe da baotr-a-gambr ar roue. Clarette a lavar e c'hanfe daou vab hag ur verc'h, melen-aour o blev, tro-c'houzoug aour en o c'herc'henn, ha steredenn ouzh o zalioù, mar dimezfe d'ar roue.\nDimezet int hervez o c'hoant. Ar rouanez, mamm d'ar roue, zo displijet-bras gant he merc'h-kaer. Ret d'ar roue mont d'ur vro all : ha Chiaretta he bugale. Er c'heit-se ivez ez eus ganet tri c'hi bihan du, pep a steredenn wenn ouzh o zal, a voe degaset d'ar rouanez gant div c'hoar Chiaretta. Hag ar rouanez d'o lakaat e-lec'h ar babigoù. Hag ar babigoù en ur c'hased lakaet war ar stêr. Kavet int gant ur miliner, Marmiato. E wreg Gordiana, a anv an daou baotr Acquirino ha Fluvio, hag ar plac'h Serena.\nAncilotto zo glac'haret pa glev an istor, met pa glev ar rouanez, an amiegez, hag ar c'hoarezed o lavarout he deus ganet Chiaretta chas bihan, e lavar bac'hañ e wreg.\nGordiana, ar vilinerez, a c'hanas ur mab, anvet Borghino. Marmiato ha Gordiana a wel diamantoù o kouezhañ eus blev ar vugale pan o zroc'hont. Ha setu aesaet o buhez. Met pa voe bras ar vugale e klevjont e oant bet dilezet evel emzivaded. Hag int da-gaout bro ar roue Ancilotto d'ober kaoz gantañ. Hag ar roue da gontañ d'e vamm e kave dezhañ e oant bugale Chiaretta, hag e re neuze. Ha mamm ar roue da gas an amiegez war o lerc'h. Ha honnezh d'ober da Serena goulenn eus an dour a zañs. Hag Acquirino ha Fluvio da vont da glask ; un durzhunell a gemennas dezho e oa dañjer hag a leunias ur vuredad dezho. Ar roue Ancilotto o gwelas adarre, hag e vamm a glevas ne oant ket marvet. Hag an amiegez adarre d'ober da Serena goulenn an aval a zañs. Hag Acquirino ha Fluvio da vont da glask, ha war o hent e voe kemennet dezho gant un ostiz e oa dañjer, hag a roas dezho ur sae a velezourioù. Kement-se a oa evit en em wareziñ diouzh an euzhvil a oa o tiwall an aval, pa welje e boltred er melezour. Fluvio a wiskas ar sae hag a gemeras an aval.\nAr roue Ancilotto o gwelas adarre, hag e vamm a glevas ne oant ket marvet. Hag an amiegez adarre d'ober da Serena goulenn un evn kaer e bluñv glas-gwer hag a gomze gant furnezh en noz koulz hag en deiz. Hag Acquirino ha Fluvio ha mont adarre ha kavout al liorzh ma oa an evn, nemet sellout a rejont ouzh delwennoù ma voent troet en delwennoù o-unan. E-keit-se edo Serena ouzh o gortoz, ha hi ken nec'het ma'z eas en o arbenn. Ha hi hag erruout el liorzh, kavout an evn, ha tapout anezhañ. Hag an evn da c'houlenn e frankiz, ha da ziskouez dezhi penaos ober d'he breudeur dont bev en-dro; ha Serena da lavarout dezhañ ne vije laosket da vont nemet o ambroug a rafe betek ti o zad hag o mamm.\nHag int da balez Ancilotto da goan ha da zegas an dour, an aval, hag an evn. Hag ar roue hag e gouviidi da vamiñ dirak an dour hag an aval, hag an evn da c'houlenn pe gastiz a dlejed reiñ d'ar re a glaskas lazhañ daou vreur hag ur c'hoar. Ha mamm ar roue da lavarout ar marv en tan, hag an holl a-du ganti. Hag an evn neuze da gontañ istor bugale Chiaretta; hag ar roue d'he dieubiñ, ha da c'hourc'hemenn ober un tantad ma voe stlapet e vamm, he c'hoarezed-kaer, hag an amiegez.\nMadame d'Aulnoy[kemmañ | kemmañ ar vammenn]\nE dibenn ar XVIIvet kantved e savas an itron d'Aulnoy un doare gallek d'ar gontadenn, anvet La Princesse Belle-Étoile et le Prince Chéri. Amañ n'eus ket kaoz eus bugale ur baraer.\nUn doare all c'hoazh a gaver en XVIIIvet kantved er Mille et Une Nuits, gant Antoine Galland. Koulskoude ne gaver roud ebet en arabeg, ma kred lod e vije bet Galland levezonet gant skrid Straparola.\nTennañ a ra d'ar gontadenn alamanek De drei Vügelkens gant ar vreudeur Grimm.\nDiwar skrid Staparola eo bet skrivet Kontadenn an tsar Saltan, barzhoneg Pouchkin e 1831, ha diwar honnezh eo e savas Rimski-Korsakov ur c'hoarigan e 1900.\nUn doare italianek, Li Figghi di lu Cavuliciddaru, zo bet dastumet gant Giuseppe Pitrè, ha troet e saozneg gant Thomas Frederick Crane evel The Dancing Water, the Singing Apple, and the Speaking Bird, dastumet en e Italian Popular Tales.\nDiv gontadenn da vihanañ a gaver e brezhoneg, hag en div-se ez eus kaoz eus merc'hed ur baraer:\nTeir merc'h ar baraer, pe an dour a dans, an aval a gan, hag evnig ar wirionez, e trede levrenn Kontadennoù ar Bobl, kontet gant Barba Tassel e 1868.\nEvnig ar wirionez, an dour a dañs, hag an aval a gan, kontet da Fañch an Uhel gant Gwilherm Garandel eus ar C'hozh-Varc'had e 1869, hag a gaver e levrenn gentañ Kontadennoù ar Bobl.\n↑ Skrid italianek: \n↑ Skrid italianek : .\n↑ Troidigezh saoznek: .\nAdtapet diwar « https://br.wikipedia.org/w/index.php?title=Ancilotto,_re_di_Provino&oldid=1830338 »\nKemmoù diwezhañ degaset d'ar bajenn-mañ d'an 2 Meu 2019, da 20:31.


Pajenn:Pompery - Quelennou var labour pe gonnidegues an douar, 1851.djvu/208 - Wikimammenn\nPajenn:Pompery - Quelennou var labour pe gonnidegues an douar, 1851.djvu/208\nbété vremâ, é touëz an incaneed ; mes an eves ac ar boët, eb péré neller ober guellidigués ebet, zo eun dra a ziouer er vroiou paour ha dister-zé.\nEves da eulia evit ar c’hezéquennet pa maïnt ô touguen ha pa ébeulliont.\nAbarz an oad tri bloas, ar c’hézéquennet né zléfent quet béza digasset d’ar marc’h. Eller hô staga da laboura, queit é maint ô touguen, en oc’h divoal dhô lacad dober ré. Pa chenchont ré stard, gât ré a nerz, al c’hoarvézout droug gât-hô ; dré ma dosta ar maré da droei hé eubeuillen, é véfé zoquen évezus éana tré doc’h hô staga. An discoëzadur gred diaroc, zi var hen an eves da deurel dar vioc’h, a renq beza euliet evit ar gazec. Pa en deus dieazaman da gaout é eubeul, pa nem ziscoéz fal, ez eo guelloc’h clasq eun den gouiec dé zivec’hia, ha pa véfé hen meur a léô doc’h quear ; al loën en deus dalloudégues avoalc'h peurvuia evit ober ar mizou-zé, quentoc’h evit é gol.\nMagadures an eubeullien.\nEl Léon é dizonner aliez an eubeuillen dhô zri mis ; guelloc’h a vé leusqueur anezô var hô mam betec an oad c’houec’h mis ; neuzé é trebont guelloc’h ac eb droug, quement seurt boët ; boaza reer anezô peb a nebeut da zribi foën mad, tamouigou querc’h ha d’éva dour guennet eun tamic gât bleut. E Querné,\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/208&oldid=141419 »


Moaien 'zo lâret... ?\nPedernig, 2002-07-14 22:02:32\nPetra 'vez lâret :\nTu 'zo da chom amañ ( moaien 'zo da chom amañ )\nTu 'zo chom amañ ( moaien 'zo chom amañ )\nMoian 'zo (da) lâret, moaien 'zo (da) skriv....\nRe: Moaien 'zo lâret... ?\nKemo, 2002-07-15 11:23:04\nAn doare brezhonekañ hag anavezetañ n'eo na "tu" na "moaien", met ar verb "gallout"/"gellout".\nGellout a reer chom amañ. Gellout a reer lavaret, h.a.\nGwenael, 2002-07-15 22:48:42\nRe wir, met ne respontit ket d'ar goulenn... Me 'soñj din e c'heller (ez eus tu / ez eus moaien ;-) lâret "tu zo ober" ha "tu zo d'ober" evel ma lârer ivez "c'hoant 'm eus d'ober" ha "c'hoant 'm eus ober". Gwir pe get?\nPedernig, 2002-07-15 23:19:04\nYa, netra gwiroc'h, Kemo, met petra soñjez diàr :\n- N'eus ket moaien lakaat ar c'harr da vonet àr-raok\n- N'eus ket moaien lâret an dra-se\nSteve, 2002-07-16 09:03:26\nMa. Tri goulenn dedennus:\n1. Moaien so da vond / Moaien so mond ?\n2. C'hwant meus da vond / C'hwant meus mond ?\n3. Moaien so / Tu so ?\nPezh a sell (1), e Bro Dreger, bepred, h-eo red lared "Moaien so da vond", n-eo ked "*Moaien so mond".\nPezh a sell (2), e Bro Dreger, c'hwazh, h-eo red lared "C'hwant meus da vond", n-eo ked "*C'hwant meus mond", med "C'hwant meus mond" a vez klewed e Penn-ar-Bed (Leon ha Kerne Isel), h-onn a-walc'h.\nKoulskoude, n-onn ked hag-eñv e vez klewed "Moaien so mond" un tu bennag. Me ne meus ked soñj da vezañ klewed se bepred.\nPezh a sell (3), e Bro Dreger h-eo anvezed mad an droienn "kâd an tu d'ober un dra bennag". Neuse h-eo mad lared "Kâd neus an tu da vond assambles gant e gamarad".\nMed ne meus ked bed klewed biskwazh war an tomm "Tu so da vond" pe "Tu so mond" heb ar ger "kaoud" hag ar ger-mell. Ûn bennag so barreg da reiñ ur skwerenn ffiziabl?\nEwiton-me h-eo bed ijined se gant tud ar brezhoneg glan diwar batrom ar galleg ("il a trouvé le moyen d'aller" hag "il y a moyen d'aller" kouls an eil 'vel egile) a-benn tremen heb implîoud ar ger "moaien", med kontant e veffenn da vezañ dislared.\nséfa, 2002-07-16 14:32:52\nEn em goulennan hag eñ n'eo ket ar c'hontrol,da lavaret eo, ez eo "trouver le moyen de"a zo bet tenet deus ar brezhonek...??\n(Me 'meus aon n'eo ket ar frazenn -mañ savet mad....)\nLoig ar gwenedour, 2002-07-19 14:49:58\nYa, me 'gava drol ivez... an droienn "est-ce qu'il y a moyen de... " 'meus ket klevet namaet ba Breizh, en gwirionez, añfin komprenet vez ba lec'h arall met ne vez ket lâret, a joñja din.... Me 'larahe eo un droienn vrezhonek bet amprestet get galleg Breizh-Izel.... añfin n'on ket sur, met an droienn-se 'meus ket klevet biskoazh er yezh naturel (galleg kwa) er-maez a Vreizh.\nGwenael, 2002-07-19 16:10:17\nBiskoazh kemend-all! Galleg-rik eo an troioù-lavar-mañ! E-barzh ar Petit Robert emaint zoken (hep meneg rég. zoken).\nHag evel ma lâre egile:"N'eus ket moaien da voaieniñ" ;-)\nenogad, 2002-07-30 17:46:52\nt_u da ober, sur\nsylvain, 2002-10-03 10:18:46\nMa, nag a drouz diwar-benn un droienn fall !\n"Tu zo...", foutr petra a vefe d'e heul, n'eo ket brezhoneg, en desped d'ar pezh a vez lennet/klevet amañ hag ahont e-mesk an "emsaverien". Moarvat e ta diwar an troiennoù lec'h ma kaver "moien" ha ne vefent ket glan a-walc'h evit tud zo, ha neuze hê-int ha lakat "tu".\nSiwazh dehe, n'eo ket e-giz-se e kerzh an traoù.\nN'eus ket 'met mont da selaou ar vrezhonegerien, ha klevet e vo buan e raer stank gant "gallout". Klevet e vez ive troiennoù gant "moien da" (live yezh laosk a rafen deus se), "bezañ evit".\n"Tu" zo dioutañ evel-just, met delc'hmat implijet evel-mañ :\n"Klask an tu d'ober"\nha neuze "Kavout an tu d'ober", "Goût an tu d'ober"


arz al leterc’hañ ? | ur blog eo …\narz al leterc’hañ ?\nPublié le 01/10/2017 par Yann-Ber\nKlevet ‘m eus er skingomz, diouzh ur beure bennak, ur politikour a genlaboure gant bagad arlevier ar republik frañses.\nAr gelaouennerez a c’houlenne outañ ha ne oa ket diaes kregiñ evel kannad ha na gaout ur pleustr eus ar vicher.\nRespontet en deus an aotrou dezhi, o vont outi dre hec’h anv, e oa an hevelep saviad ma oa bet hi p’he deus kroget e France Inter.\nHag ul leterc’had eo se ?\nE-lec’h komz eus an degouezh meneget gant e aterserez en deus meneget un degouezh all.\nEn ur ober kement-se en deus diflipet diouzh ur respont gwirion, diouzh un tamm preder hag eskemm, dre ginnig ur skeudenn a gavan me diazas mik.\nAr gelaouennerez (kelaouennerez pe ambilherez ?) zo bet paket mik gant seurt respont ha divarrek da brederiañ. (Pezh a ziskouez marteze e oa he goulenn diwar-c’horre. Adkemeret he doa pezh a lavarer er mass media, hep un tamm enklask eus he ferzh).\nAnat e oa koulskoude, zoken evit ul leue eveldon ha ne oa ket bet fiziet enni ambilhañ un abadenn diouzh ar beure war ar skingomz hep m’he dije graet labourioù all eus ar seurt, hogen un tamm mat aesoc’h, en a-raok. Desket he deus he micher, gwellaet he barregezhioù gant labourioù all a-raok ma vefe fiziet enni seurt abadenn.\nEn degouezh-mañ, Hag e c’haller ober anv eus leterc’had ?\nAmañ, ar politikour ne zegas nemet ur skeudenn diresis a gemer lec’h un dezrann resis eus un darvoud eus an alvez : arc’hwelerezh frammoù ar stad, lakaet da gevatal d’ un darvoud o c’hoarvezout e metou al labour dre vras. Me, selaouer an abadenn zo lakaet da soñjal : ret eo da bep hini kregiñ gant ul labour.\nPe evit aesaat deveizañ ar gelaouennerez e oa, pe evit na respont d’ he goulenn, pe peogwir n’en doa an den aterset deveizadur resis ebet eus an degouezh ma berzhie ennañ.\nSouezhus kenañ e vefe pa oa gantañ doareoù ul louarn kozh eus ar politikerezh.\nE degouezh ar politikour, ar skeudenn degaset a chome e-par ar c’halvezañ ha ne glaske tamm ebet bezañ un digor evit e gendivizerez pe evit ar selaouerion hogen ur pik echu d’ ur c’hendiviz na oa ket anezhañ evit gwir. Ne oa ket deuet ar paotr da gelaouiñ hogen da vrudañ.\nKomzoù goullo a oa gant ar c’hendivizerion a oa divarrek d’ ober un diforc’h etre gwezhiañ en embregerezh France Inter a bleustr war ar moederezh hag an diduamant, ha gwezhiañ e framm stadel ur werinelezh vourc’hiz.\nHag e c’haller ober leterc’had eus keñveriadenn ar politikour ? Ar geñveriadenn a ra etre an dud o vont da gannaded hep pleustr politikel en a-raok hag ambilherez France Inter o kregiñ gant he micher a c’hell lakaat ar selaouerion da soñjal en ur bern traoù, zoken ez eo ar plac’h ul leueez a gentañ klas, degas da goun skeudenn an deraouad, degas da goun e vezer bepred deraouidi…\nMe gav din avat n’eus digor ebet eus ar seurt gant keñveriadenn ar politikour alese ar paour kaezh plac’h o chom bout.\nGwelloc’h e kavan mirout ar ger leterc’had evit un niñvañ, ur gwezhiañ ma c’hoarvez bezusted ur c’halvezañ-hontkenderc’hañ, un digor war bezusterioù diniver a eskor e pred ar c’halvezañ-hontkenderc’hañ.\nMa fell deoc’h ober ho soñj war an eskemm, ken diresis eo pezh a skrivan, kit war load France Inter : an 24 09 17, le 7-9, Interactiv 8h38.\nEvit ar pezh a sell ouzh keal al leterc’hañ eo gwell deoc’h lakaat ho fri e-barzh an dastumad LAVAR embannet gant PREDER, aze e kavot binvioù resis ha muioc’h zoken.\nCe contenu a été publié dans abadennoù, eztaol, kevredigezh par Yann-Ber, et marqué avec mediaoù, stuzegezh. Mettez-le en favori avec son permalien.


Buhez ar Sent/1894/Iann Avieler - Wikimammenn\nBuhez ar Sent/1894/Iann Avieler\n◄ Stephan, Kenta Merzer Iann Avieler Ann Innosanted santel ►\nar seizved var’nn ugent a viz kerzu\nAr zant-ma a ioa mab da Zebedee ha da Zalome, ha breur da zant Jakez, abostol. Euz ar Galilee oa ginidik, hag o pesketa edo asambles gant he dad hag he vreur pa oue galvet gant Jezuz da vont d’he heul, petra bennag ne oa c’hoaz d’ann ampoent nemed pemp bloaz var’nn ugent. Senti a eure raktal, ha divar neuze ne guiteaz mui hor Zalver : test e oue euz he holl gomzou, euz he holl oberiou, euz he holl viraklou.\nIann a ioa bet ato chast enn he vugaleach hag enn he iaouankiz, hag abalamour da ze Jezuz her c’harie dreist he holl ziskibien all. Evelse, epad ar goan diveza a reaz er bed-ma gant he ebestel, hor Zalver a lezaz anezhan da harpa he benn var boull he galoun, hag a lavaraz d’ezhan goustadik piou oa ann abostol treitour araok hen rei da anaout d’ar re all.\nIann, dioc’h he gostez, en devoa eur garantez tener evit he Vestr, ha ma tec’haz evel ann ebestel all pa oue kroget ennhan er jardin Olived, n’en devoue ket aoun goudeze o vont da ober koumpagnunez d’ezhan betek menez Kalvar. Jezuz a rekoumpansaz he fidelite enn eur garga anezhan da gaout soursi euz he vamm. P’edo dija var he dremenvan, hor Zalver a reaz eur zell var ar Verc’hez Vari, he vamm, ha var Iann, he ziskib muia karet, a ioa ho daou enn ho za e tal ar groaz. Neuze e lavaraz da Vari : « — Maouez, setu aze ho mab ; » ha goudeze e lavaraz da Iann : « — Va mab, setu aze ho mamm. » Dre ar c’homzou-ze, Jezuz en deuz roet ar Verc’hez Vari d’eomp holl evit mamm ; mes er memes amzer e choaze ann diskib a garie dreist ar re all evit servichout da vab d’ezhi enn he leac’h keit ha ma chomje c’hoaz var ann douar. Azalek ann deiz-se eta Iann a gemeraz ar Verc’hez enn he di, hag hiviziken e pourveaz d’he holl ezommou egiz pa vije bet mamm d’ezhan dre natur.\nGoude maro hor Zalver, ann abostol-ma a velaz toulla he gostez gant eunn taol lans, ha kredi a reer edo ive var al leac’h pa oue distaget he gorf dioc’h ar groaz ha lakeat er bez.\nPa deuaz Mari-Madalen da lavaret d’ezho n’edo mui korf Jezuz er bez, Per ha Iann a redaz di dioc’htu ; mes Iann a ioa lijeroc’h eget Per, hag a erruaz da genta. Evelato ne d-eaz ket da genta er bez ; mes gortoz a eure ma vije bet Per enn he raok, abalamour Per oa ar penn enn Iliz e plas hor Zalver.\nEnn devez m’oa diskennet ar Spered-Santel var ann Ebestel, Per ha Iann a bareaz eunn den ganet dall e kichen dor ann templ. Goudeze Per a reaz eur brezegenn d’ar bobl, hag abalamour da ze ann daou abostol a oue taolet er prizoun dioc’h ann abardaez. Antronoz e ouent galvet dirak ar pennou braz a Jerusalem, hag ar re-ma a zifennaz outho lavaret ger ebed mui divar benn Jezuz a Nazareth. Mes Per ha Iann a respountaz gant eunn hardisegez santel : « — Guelit hoc’h-unan hag eunn dra vad e ve dirak Doue senti ouzhoc’h kentoc’h eget senti outhan. Ni, n’oump ket evit miret da gomz euz ar pez on euz guelet ha klevet. »\nSant Iann a skrivaz ive tri lizer hag a zo leun a genteliou kaer divar benn ar garantez a dleomp da gaout evit Doue hag evit ann nesa. Enn he Aviel e pouez ive kalz var ann daou boent-ma, hag abalamour da ze eo bet leshanvet Abostol ar Garantez. Var fin he vuez, ne rea ken sarmoun d’ann dud fidel, da zul, nemed lavaret d’ezho : « — Va bugaligou, en em garit ann eil egile. » Ar gristenien a deuaz da skuiza o klevet ato ar memes tra, hag a c’houlennaz outhan eunn droiad perak ne gomze ket d’ezho a draou all avechou. « — Ah ! eme zant Iann, ar pez a lavarann d’ehoc’h eo gourc’hemenn ann Aotrou Doue, hag ar gourc’hemenn-ze a zo aoualc’h mar bez heuliet mad. » Mervel a eure e peoc’h er bloaz 100 goude donedigez hor Zalver, hag he gorf a oue enterret var eur menez e kichen kear Ephez.\nAdtapet diwar « https://br.wikisource.org/w/index.php?title=Buhez_ar_Sent/1894/Iann_Avieler&oldid=31743 »\nKemmoù diwezhañ degaset d'ar bajenn-mañ d'an 6 C'hwe 2012, da 23:48.


Posté le 01/11/2006 - Presse\nAlinoe, eizhvet levrenn Thorgal, oberenn bannoù-treset brudet - gant gwir abeg - Grzegorz Rosinski ha Jean Van Hamme lakaet e brezhoneg gant Tudual Audic hag embannet gant Bannoù-heol. N'eo ket an hini aesañ eus albomoù Thorgal a ro deomp amañ Tudual Audic da dañva. Ur blaz ispisial zo gant an albom-mañ, un aergelc'h un tamm nec'hus a gaver ennañ... Ur blijadur ouzhpenn ouzh e lenn... Trede levrenn Thorgal kinniget en hor yezh eo war-lerc'h An tri den kozh a Vro-Aran hag Araknea. Hast hon eus gwelout reoù all ha klevout Kriss a Valnor o komz brezhoneg...\nDaouzek istor Arzhig Du zo deut er-maez e miz Here 2006 ! Embannet int bet gant Bannoù-heol. Ne goust ar skouerenn nemet 2 €. Ne dalv ket ar boan kinnig d'hol lennerien Arzhig Du, haroz Popi, Pomme d'Api ha Clic d'Api. Daouzek istor, soñjit 'ta ! Eus Arzhig Du a blij an diskar-amzer da Arzhig Du o prenañ bara o tremen dre Arzhig Du a zo amourous hag Arzhig Du a ra sotonioù bras... Pouezus-kenañ eo evit ar vrezhonegerien vihan gellout lenn pe glevet an istorioù-se en o yezh. Kinniget brav eo al levrioù bihan. Ken brav hag ar re c'hallek. Un droidigezh a-feson o deus graet Arno ha Loeiz Elegoed gant skoazell Ofis ar Brezhoneg. Prenet ha profet e vo kalzik a levrioùigoù a-benn Nedeleg, sur ! Lennet ivez, ken sur all !


Troioù-kamm Alanig al Louarn/7 - Wikimammenn\nTroioù-kamm Alanig al Louarn/7\n◄ Tro Lammig ar C’had ha Tourter ar Maout War hent Kemper ►\nBleuniet e oa bet ar palez ar c’haera ma c’helle beza. Eus pep korn ar vro, eus Montroulez, eus Brest hag eus Kemperle, e teredas an dudjentil d’ar goueliou lidet e Kemper en enor d’an arz ha d’ar bleiz. Kannaded a yeas da bedi an noblañsou a oa o chom en o c’hestell e-kreiz an douarou pe e-tal ar mor. Kerkent ha ma voent pedet, an dud a en em lakaas en hent : mont a rejont war-du Kemper daou-ha-daou, ha mall a oa ganto degouezout.\nAlanig, heñ, a chomas er gêr. Ne blije ket d’ezañ nemeur mont da renta kont d’ar roue eus e dorfed nevez, ha soñjal a rae e vije bet lakaet marteze er stad vantrus m’en doa lakaet heñ e-unan ar paour kaez Lammig, bet touellet ha lazet en eun doare ken difeson. Nann, an taol-mañ, ar roue n’en dije ket bet truez. Furoc’h eta e oa chom da glevout an avel o c’houitellat war beg an duchenn pe er c’heun, en-dro d’ar Youdig, eget mont da selaou er palez ar vombard hag ar biniou.\nE palez ar roue e oa gouel kaer, ha biskoaz n’en deus gwelet Kemper goueliou ken brao all abaoe. Goueliou rouanezed bro Gerne, a vez eno bep bloaz, n’int netra e-keñver ar goueliou bras a voe gwelet en deiz-se e palez ar roue, en enor da Job ha da Lom. An holl loened o doa gwisket o c’haera dilhad seiz, gwriet gant neud arc’hant ha neud aour, ha goloet a berlez talvoudus. Meur a hini en doa lakaet war e gein e holl zanvez betek an diweza diner. An dimezelled o doa trouc’het o bleo ha gwisket botou satin gwenn gant seuliou uhel. Ne ouient mui penaos en em lakaat na peseurt geizou ober gant ar joa o doa.\nSonerien vrudet Kêr-Ahez a c’houezas en o biniou hag a zistagas an dibab eus o soniou. Lip-e-Bao ar c’haz a zigoras an dañs gant Gwennig an erminig. Lom a azezas war eur skaoñ evit sellout ouz ar gorollerien. Rei a rae tro d’e gorf gant ar c’hoant mont d’ober eun abadenn, met furoc’h e oa d’ezañ chom azezet, rak gant an dud o trei hag o tistrei, e vije bet kignet e gein e-lec’h ma oa bet diskroc’henet evit ober eur sac’h ler da Alanig. Job a zañse gwasoc’h eget eun diaoul, hag a lipe ar gavotenn hag ar jabadao bravoc’h eget paotred Bañleg.\nGoude ar c’horoll e voe kan ha gourenou.\nFrimist ar gaerell a ganas war eun ton anavezet eur werz trist-meurbet savet ganti, a-hed an hent, en eur zont da Gemper.\nSetu amañ ar werz kaer-se, bet kavet, n’eus ket gwall bell, e Kemper-Kaourintin e-touez paperou koz :\nMARO LAMMIG AR C’HAD\nTostait, koz ha yaouank, tostait holl da glevet,\nDa glevet eur werz trist a zo nevez savet.\nDigorit, me ho ped, paotred, ho tiouskouarn,\nMa klevot torfed bras Alanig al louarn.\nVa dourn ’gren o skriva an torfed milliget,\nVa mouez ’gren o kana ar werz am eus savet.\nAnken ’zo em c’halon, anken ha glac’har bras,\nPa soñjan en torfed ’zo c’hoarvezet, siouaz !\n’Zo c’hoarvezet du-se, bremañ ’z eus daou zevez,\nE-barz Kastell al Laer, e-tal ar Yeun-Elez.\nDa vont da frikota d’e di, eur mintinvez.\n« Lammig », emezañ, flour, « deuit ganin, va mignon :\nMar doun eus gouenn al lern, n’oun ket louarn gwirion ;\nMe ’zo louarn dizroug, konvertiset kristen,\nTouet ’m eus mont da Roum ’vit ober pinijenn.\nWarc’hoaz e vin en hent war-du an Itali,\nDeuit da drinka ganin, va mignon, e va zi. »\nAr c’had, loenig dizroug, a gredas anezañ.\n« Gant plijadur ez an d’ho kastell », emezañ.\nKerkent ’ma voe serret warno an holl zoriou,\nMa c’hoarzas Alanig, dizolo e skilfou.\n’C’hoarzas leun a grizder hag a droas e gaoz.\n« Plijadur ’vo en ti », eme ar mignon faos.\n« Laouen e vo va gwreg, laouen va bugale,\nRak c’houi ’zo bet maget e palez ar roue ;\nC’houi a zo bet maget er palez, e Kemper,\nHag ho kig, Lammig koant, a dle beza tener ;\nC’houi a zo bet maget gant ar gwella melchen :\nHo kroc’hen a zo flour evel eur voulouzenn »\n« Petra ’c’hoarvez ganeoc’h ? » eme Lammig spontet,\n« Ne gomprenan ket mat ar pez am eus klevet ».\n« N’hoc’h eus ket komprenet ar pez a lavaran ?\nMe hen displego d’eoc’h ? » a lavaras Alan.\n« ’Baoe eun abadenn n’em eus ket da zebri\nNemet poñsined treut ha yer war o c’hozni.\nGedon ha konikled, maget gant treujou lann,\nHa c’houero o c’hig gouez da staon figus Alan.\nHo kig a dle beza eun dudi da dañva ;\nLammig, setu m’eo deut an devez diweza ;\nAn devez diweza d’ho kwelout em c’hastell,\nRak sonet eo, siouaz, an eur d’eoc’h da vervel ! »\nNe oa ket peurechu gantañ e zrouk komzou,\nMa lammas war Lammig, ha, gant e grabanou,\nE stardas penn ha goug, evel en eun durkez,\nHag e roas al loen maro trumm d’ar paour kaez.\nAlanig a c’halvas gwreg ha bugaligou :\n« Debrit, bugaligou, e-leiz ho kofouigou.\nBiskoaz n’hoc’h eus debret koulz kig en ho puhez ;\nBaron pe dug e oa ar c’had-mañ er palez. »\nSetu penaos en doa al louarn difeson\nLavaret kenavo da Lammig e vignon.\nNe lammo mui Lammig e gwaremmou Kerne,\nHa kañv bras ’zo hizio e palez ar roue.\nGouelit, koz ha yaouank, skuilhit daerou c’houero\nWar bez Lammig, lazet en eun doare garo ;\nLazet, siouaz d’ezañ, gant e vrasa mignon,\nMignon faos, ha treitour, ha du-pod e galon.\nDibabit mignoned gant evez, me ho ped,\nHa kemerit kentel er werz am eus savet.\n« Brao ! brao ! Frimist, » a hopas al loened. « Deut brao eo ganeoc’h ar werz war maro Lammig. Gouzout a rit lakaat ar geriou da zegouezout ».\nHa strakadennou daouarn ha youc’hadennou a dregernas er sal e-pad eur munud hanter. E gwirionez, eur werz kaer he doa savet ar gaerell, ha talvezout a rae youc’hadennou ha strakadennou daouarn. Lagad-Flour an heizez ha Chiboudig ar c’hi bihan a oa an dour en o daoulagad. Ar marc’h Bichar a c’hrizinkas hag ar c’hole Izidor a reas eur « meueu » hir ha truezus, gant ar glac’har o doa.\nPa welas kemend-all. Skouarneg an azen a soñjas : me a zo barz ivez ha me a savo eur werz kalz kaeroc’h eget hini an tammig Frimist-se. Ar strakadennou daouarn o doa hilliget e galon ha lakaet an avi da ziwana ennañ. Sevel a reas.\n« Me am eus savet eur werz ivez », emezañ :\n« A-raok mont da Rom,\nAlanig en doa graet da Lom…\n— Ic’hañ ! ic’hañ ! ic’hañ ! —\nDroug kenañ ».\nHag e krogas da zisplega e bennad :\nNe c’hellas ket an azen lavarout hiroc’h. An holl a oa dirollet da c’hoarzin. Chiboudig ar c’hi bihan a lavaras kreñv :\n« O la Ia ! na pegen divalo eo an dra ! »\nAr marc’h Bichar a yeas da gavout Skouarneg, a sachas dre a-dreñv war e chupenn, hag a lavaras d’ezañ :\n« Serrit ho kenou, na pa vefe nemet gant ar vez ! Emaoc’h aze oc’h ober an azen dirazomp ! »\n« Oc’h ober an azen ? … an azen ? » a lavaras Skouarneg, feuket-bras ; « daoust hag eun azen ne dalvez ket eul loen all ? »\n« Oc’h ober an istrogell ma kavit gwelloc’h », a lavaras Bichar.\nAn azen a zeuas war e giz, mesus. Chiboudig a dennas e deod er-maez eus e c’henou :\n« Genaouek », emezañ d’an azen.\nGoude ar gourenou, an dudjentil en em lakaas ouz taol. Da eva ha da zebri e oa, kement ha ma kared. E-kreiz ar sal e voe Iakaet eur c’helorniad sistr hag eur varazad chufere eus an hini gwella diwar mel gouez, sukr rouzet ha rezin poaz. Hini ebet ne reas fae warnañ, rak, a-raok ma voe echu ar pred, Lom a grogas da gana, met da gana fall-du, gant eur vouez raouliet, gwerz ar « Sarjant Major ».\nChom a reas berr gant e ganaouenn. Besteod e oa deut da veza, ha ne rae nemet drailha ar geriou. Gwir eo, meur a lipadenn re a oa tremenet dre doull e c’houzoug.\nAl loened all a oa savet hag aet kuit, ha Lom a chomas ouz taol da c’hrozmolat ha da zrailha kan ha diskan an eil goude egile, hep gouzout dare d’ezañ edo e-unan e-barz ar sal.\nAr gouel a oa en enor d’ezañ, na petra ’ta !\nEur sizun a oa tremenet goude ar gouel, hag ar roue en em lakae ouz taol gant an duged hag ar varoned ; ar rouanez a oa en tu dehou d’ezañ.\nEdont da vat o tebri, pa zigoras dor ar sal, hag eur mevel a zeuas, hep beza galvet, da lavarout d’ar roue :\n« Mestr, Lostigloan a zo degouezet er palez, hag eun dra bennak en deus da lavarout d’eoc’h, dioustu. »\n« Mat », eme Nobl, « lavar d’ezañ dont d’am c’havout, ha, ma plij d’ezañ, e torro e naon ganimp ».\nLostigloan ar c’honikl a zeuas eta er sal.\n« O roue hag aotrounez », emezañ, « me ho ped da gaout truez ouzin ha da veñji ac’hanoun. Darbet eo bet d’in beza lazet gant Alanig al louarn. Dec’h vintin, war-dro c’houec’h eur, e oan o tremen e-biou d’e gastell, ha kredi a rae d’in n’em boa ket aon da gaout. Alanig a oa azezet war eur gador, e toull an nor, gwisket gantañ dilhad beaji. Mont a raen buan gant va hent, rak mall am boa da zont d’ho palez. Sevel a reas, kerkent ha ma welas ac’hanoun, hag e hopas d’in :\n« Oc’ho ! Lostigloan, bras eo an tamm ganeoc’h hizio pa ne saludit ken ho mignon Alanig ».\n« Salud d’eoc’h », emeve, « n’em boa ket taolet evez, gant ar pres a zo warnoun. Dont a reas tre d’am c’havout, astenn a reas e zourn, ha me dinec’h a astennas va hini evit e starda ; padal al loen a daolas war va choug e grabanou milliget. A ! an treitour ! doun eo bet e ivinou em c’hil ? rak ivinou lemm en deus, ivinou hir ha kalet ! Pilat a reas ac’hanoun war an hent. Kredi a rae d’in e oa graet va stal d’in. En em zifenn a ris ar gwella ma c’hellis, hag, en eur zifreta, e teuis a-benn da sacha va c’hroc’hen a dre e grabanou. Ne zeuas ket war va lerc’h, rak n’eo ket evidoun da redek, ha me, ma oa bet kignet va gar o stourm outañ, ne raen ket ar c’hamm evit kennebeut a dra. Met, ar gwasa tra, unan eus va diouskouarn a zo chomet gantañ, distaget ma ’z eo bet a daoliou dent. Gwelit va fenn, n’eo nemet gwad holl. A ! krena a ran, pa soñjan !… N’ouzon ket penaos oun beo c’hoaz en eur-mañ. Mar doun-me bet avat dieubet gant eun ael mat, soñjit, roue galloudek, soñjit e tremeno c’hoaz hizio ha warc’hoaz, ha bemdez ha bemnoz, meur a gonikl ha meur a goniklez ha meur a loen all e-biou da Gastell-al-Laer, hep gouzout e vezo an amprevan o tiwall en e brenestr, ha prest da zont war lez an hent, da lavarout d’ezo, evel d’in-me : Salud d’eoc’h, va mignon, hag a-nevez ? pe : Penaos emañ ar bed ganeoc’h ? evit lammat warno pa ne vezint ket war evez. Hent Kastell-al-Laer a vezo bremañ hent al laz, ma ne lakait ket urz, ha ma vez lezet Alanig da veva diwar goust hor buhez, ha zizenti atao ouz ho kourc’hemennou, ha da ober goap ouzoc’h, gwasoc’h eget biskoaz ».\nA-boan m’en doa ar c’honikl displeget e glemmou ma nijas er sal, dre ar prenestr, Duard ar vran.\n« Koaaak ! koaaak ! kelou trist ! kelou trist ! » emezi. « N’oun ket evit komz gant ar spont hag ar glac’har ! Koaak ! krena a ran, ha va c’halon a zo o vont da vankout. Hizio, ar beure-mañ, eun eur ’zo, eun dra spontus, mantrus, a zo degouezet. Me ’oa o c’hoari gant va c’hoar en eur parkad ed nevez hadet, hag edomp o klask gouzout pehini ac’hanomp he dije debret ar muia a c’hreun en nebeuta amzer. Peurleuniet e oa hor c’hof, ha va c’hoar gaez he doa gounezet ar bariadenn. A ! gwelloc’h e vije bet d’ezi koll kant ha kant mil pariadenn e-lec’h koll he buhez. Klevit ! Aet e oamp, en eur c’hoari, betek penn pella ar park.\n« Sell ! » eme va c’hoar d’in, « piou a zo aze gourvezet e kostez ar c’hleuz ! »\n« Gwelomp », emeve.\nAlanig al louarn eo an hini a oa gourvezet e kostez ar c’hleuz. Gourvezet e oa en e hed, ha ne fiñve ket eur vlevenn war e gein. Digor e oa e c’henou, e deod a oa deuet er-maez, ha gwad a oa ouz e vuzellou.\n« Marteze eo maro », a lavaren.\n« O ! maro eo sur », eme va c’hoar. « Paour kaez Alanig ! Lazet eo bet moarvat gant unan eus e enebourien goz, ha lazet eeun-hag-eeun p’en doa touet beva eur vuhez reiz ha skouer evel an holl gristenien all ! »\nTostaat a rejomp outañ. Skei a raen war e gof, heja a raen e gorf, hag e ouelen hag e lavaren :\n« Alanig, Alanig, ha maro oc’h ? »\nVa c’hoar a dostaas ouz genou al loen evit gouzout hag heñ a denne c’hoaz e alan.\nAllas ! allas ! allas ! Alan a reas eul lamm, ha gant eun taol dant e trouc’has he fenn d’am c’hoar. Me a nijas kuit gant ar spont. Panevet se n’eo ket eur penn hepken eo a vije aet gantañ. Rak lammat a reas ivez warnoun, hag e ivinou a dremenas dre e-biou d’am askell gleiz. Eur bluenn pe ziou am eus lezet war an dachenn. A ! karet em bije chom etre e grabanou ha beza lazet ivez, rak eun dra re spontus am eus gwelet. Nijet e oan war skourr eur wezenn ha n’em boa ket an nerz da nijal pelloc’h. Ha dindanoun, er park dirazoun, al loen milliget, disvouedet, emichañs, a ziframmas korf va c’Koar hag a zebras anezañ, a zebras anezañ nemet ar plu hag ar beg. N’eus ket chomet an distera askournig en e zilerc’h. O roue, truez ouz va glac’har bras ! Evit diskouez d’eoc’h ne lavaran ket gevier, gwelit ! »\nHa Duard a zispakas eun dournad plu a-zindan eun askell.\n« Setu », emezi, « plu va c’hoar ! A ! roue, en eur zont amañ em eus klevet meur a dra, ha muioc’h am bije klevet ma vijen chomet da selaou. Ma ra droug al louarn, c’houi eo an hini a vez tamallet. Rak, goude an torfedou niverus en deus graet, atao oc’h bet madelezus en e geñver, atao hoc’h eus pardonet d’ezañ. Kalz a lavar : Nobl n’eo ket eur roue an hini eo, pa ne oar ket an tu da lakaat urz en e rouantelez na da zont a-benn eus eul louarn zoken ».\nPa glevas kement-se, Nobl a yeas droug bras ennañ. Lavarout a reas :\n« An taol-mañ, m’hen tou, en devo keuz Alanig ar pirc’hirin faos. N’eo ket war hent Roum ez aio bremañ, nemet war hent ar groug. Fiziañs am boa ennañ, re a fiziañs. Kalz re vat oun bet. A ! ar gaouier ! Panevet ar rouanez e vije bet krouget. »\n« O, n’eo ket me … » a lavaras ar rouanez.\n« P’eoc’h d’in ! » eme Nobl, « c’houi an hini a zo kaoz, ha panevedoc’h n’em bije biken kredet ar gevier bras en deus displantet d’in eur seurt louarn gros. Evit ober plijadur d’eoc’h … A! a! keuz bras am eus. Met ouspenn unan a zo savet keuz d’ezañ da veza chomet da selaou aliou ar merc’hed. Ouspenn unan en deus bet keuz, hag ouspenn unan en devo c’hoaz. Me avat, n’em bo ket keuz ken. Ma vez keuz en eul lec’h bennak, e Kastell-al-Laer e vezo e-leiz, a-barz pell. Baroned ha duged, en em glevomp eta, hep koll amzer, ha gwelomp ar petra a zo d’ober ».\nAr rouanez a voe an hini a gomzas :\n« Va roue ha va aotrou », emezi, « arabat kounnari na toui ken alies. Komzou eun den imoret pe gounnaret n’o deus ket kalz a bouez. Eur skouer fall eo komz re uhel dirak ar sujidi. Eur roue a dle atao beza ingal e gomzou hag e vouez. Selaouit ho kwreg. Marteze e kavot en he c’homzou muioc’h a furnez eget en aliou ho kuzulierien ».\nNobl a selaoue. Lom ha Job a oa du o daoulagad ha roufennet o zal. Ar rouanez a lavare :\n« Alanig, mar deo kablus, n’eo ket marteze ken kablus ha ma kred d’imp, ha meur a hini eus ar re a zo o tamall anezañ bremañ a brennfe e c’henou dirazañ. Fur eo selaou, a-raok barn, an tamaller hag an hini tamallet, pe douget e vefe alies barnedigeziou faos. Meur a hini marteze a damall da Alanig torfedou graet gantañ e-unan ».\nAr vran a hejas he diouaskell, kement a zroug a oa enni. Arabat oa d’ezi, avat, lavarout ger keit ha ma vije bet ar rouanez o prezeg.\nGwreg ar roue a gendalc’has :\n« Evit ho prasa mad hag evit eürusted ho rouantelez em eus komzet bremaik, ha va aliou a oa eus ar re fura. Meur a wech hoc’h eus heuliet aliou Alanig al louarn, ha n’eus ket bet keuz da gaout. Er brezel hag er peoc’h eo bet ho mignon priziusa, ha pa oamp nec’het ha nec’het holl zuged ar palez, e veze galvet Alanig, hag Alanig a zeue dioustu, a roe aliou ken fur ma chomemp souezet holl, a ziskoulme ar wall gudenn, hag a gerze en-dro d’ar gêr hep goulenn zoken eun diner evit e labour. N’eo ket gwir marteze ? »\nNobl a stouas e benn evit rei da c’houzout e oa gwir.\n« Allas ! » eme ar rouanez, « an dud fur o deus bet atao kalz enebourien. Ne blij ket dimp e vefe komzet dirazomp eus furnez unan bennak, rak furnez an nesa a zo evel eur melezour. Ennañ e welomp sklaer ha fraez, ha dre ar munud, hon holl sotoniou. Petra a ra neuze an dud ? Klask terri ar melezour treitour. Setu e lavaront : « O ! hennez n’eo ket ken fin ha ma kred dan dud, pell ac’hano ! » Hag e kred d’ezo o deus an holl skiant vat o deus nac’het d’ar re all. Alanig al louarn en deus kalz enebourien. Aze emañ ar wirionez hag an dalc’h. Desket eo, ha desket-bras, ha kalz eus ar re a zispenn anezañ n’int ket bet morse er skol. Penaos e c’hellfent beza mignoned ? »\nLom a ruzias gant ar vez, rak ne oa ket evit gouzout ar c’hemm a oa etre an « A » hag an « O », ha Dipadapa ar gwiñver ha noter bras ar palez a selle outañ gant eur mousc’hoarz goapaus. Job ivez a stouas e benn pa glevas komz eus deskadurez, rak, ma oa bet kaset gant e vamm d’ar skol e-pad bloaveziou, anat e oa dan holl nen doa ket gallet morse mont hiroc’h eget an daolenn genta. Gouzout a rae e veze lennet gant an daoulagad ha skrivet gant an dourn, ha netra ken. Evit d’ezañ beza chomet dek vloaz er skol, ne zeuas morse Job da c’houzout peseurt penn e vez kroget en eul levr ».\nNobl ar roue a welas e oant gwall nec’het hag a droas ar gaoz. Lavarout a reas d’ar rouanez :\n« Rei meuleudi d’al louarn a zo uza teod ».\n« Ya, ya ! » eme Job ha Lom.\nSkilfeg an tigr a savas :\n« Roue », emezañ, « selaouit eun ali all, eun ali mat, ha marteze, an ali fura. Kasit eur c’hannad da Gastell-al-Laer evit gwelout hag-heñ eo gwir ar pez o deus lavaret Lostigloan ha Duard, ha roit urz da Alanig, mar demañ c’hoaz er gêr e-lech beza war hent an Itali, da zont dioustu d’ho palez da damall e gaou e holl enebourien, pe da veza krouget war an taol mar deo heñ ar gaouier hag ar muntrer ».\n« Brao, Skilfeg ! » a lavaras Job, « ho lagad a zo lemm ha lemmoc’h c’hoaz ho spered. Ya, ar pep gwella eo lavarout d’al louarn-se dont amañ. Ni a welo goude se ar pez a zo d’ober ».\nLom a soñje :\n« Ma teu an amprevan amañ eur wech c’hoaz, eo graet e stal dezañ ken buan ha lavarout : evel-se beza graet ».\nHag al loen gros ne oa ket evit mirout da c’hoarzin.\nJob a lavaras d’e dro :\n« Karout a rafe d’in e vefe lavaret da Alanig dont amañ dirak lez hor roue. Ne damallin ket anezañ, e doare ebet : gouzout a rit holl, koulz ha me, en deus lavaret gaou d’ar roue ha graet goap outañ. Touet en deus e oa eun teñzor burzudus en eur waremm bennak er Yeun-Elez, tost dar Youdig, ha n’eus eno teñzor ebet ! Touet en deus dirazomp holl en divije hiviziken bevet eur vuhez skouer ha kristen hag e vije aet d’an Itali d’ober eur birc’hirinadenn hir evit ober pinijenn ! Hag eo chomet braoik-tre en e gastell, hag e vev, nann diwar an aluzen, met diwar goust buhez ar c’honikled, ar yer hag an holl loenedigou kaez, re gredus e ger an amprevan ! Lostigloan eo ruz-gwad e benn. Sellit outañ ! Gwelit : n’en deus mui nemet eur skouarn ! Ar skouarn all a zo bet, pell ’zo, fritet ha debret ! Duard ar vran he deus kollet he c’hoar, bet dibennet gant eun taol-dant : agn ! Hag abaoe dec’h vintin, pet loenig kaez n’en deus ket lazet ? Marteze d’ar mare-mañ ez eus eur c’honikl paour o tec’hout dirazañ, pe o yudal etre e grabanou, pe, gwasoc’h, war an daol zoken, ha dare da veza debret ! Aes a-walc’h eo d’imp gouzout n’emañ ket Alanig e goustiañs e peoc’h. Kannaded ar roue a zo bet o redek ar vro da bedi an holl da zont d’ar gouel, hag eus pep korn an dud a zo deredet dar palez. Al louarn, avat, a zo chomet e-kichen tosenn Sant Mikael d’ober maro bihan war lez an hentou evit tizout al loened dizrouk ha rei d’ezo ar maro bras ».\n« Gwir, gwir ! » a lavaras an holl.\nAr roue a lavaras ivez :\n« Ya, ya, gwir eo ha re wir. Istor al louarn ne vezo ket hiroc’h. Deomp d’ezi, peogwir emaomp ganti. Chom da gonta diwar-benn Alanig a zo uza teod, evel m’em eus lavaret bremaik. Bezit prest da zont ganin, a-benn c’houec’h devez amañ, da Gastell-al-Laer. Degasit ganeoc’h hoc’h armou : filc’hier, bouc’hili, strepou, ferc’hier, morzoliou, sabrinier, fuzuilhou, kreier, paliou, ha kement benveg lemm ha kalet a zo en ho ti evit skei, trouc’ha, flastra, drailha ha toullgofa. Krr ! … Skuiz a-walc’h oun aet o selaou hirvoudou war-lerc’h klemmou. Bouzaret oun gant yud va sujidi c’hlac’haret. Alanig en deus eur genou hag a c’houez tomm ha yen bep eun eil ».\n« Da ziwall outañ ! » a lavaras Lom.\n« D’ezañ da ziwall ! » eme ar roue. « A-benn c’houec’h devez, e tegouezin gant va arme dirak tosenn Sant-Mikael, ha Kastell-al-Laer a vezo dismantret betek an diazezou. Alanig, e wreg hag e vugale, a vezo degaset da Gemper. Eur groug a vezo savet war blasenn Sant Kaourintin, ha krouget e vezint. A, a ! piou ar mestr er vro ? »\nAn duged hag ar varoned a youc’has a-bouez penn :\n« You, you ! Bevet ar roue Nobl ! Youc’houc’hou… »\nAr roue hag e vrezelourien a grede dezo e vijent deut a-benn, brao-tre, da lakaat o c’hrabanou war Alanig al louarn. Ya, kredi a rae dezo. Er palez, avat, Haer ar broch, eontr Alanig, en doa klevet kement tra. Kuitaat a reas ar palez hep gouzout dare da zen, ha dao ! da gavout e niz !\nAr broc’h a gerze war-du Kastell-al-Laer, gwall c’hlac’haret e galon. Soñjal a rae :\n« Allas, allas ! petra e teuio bremañ va eontr da veza ? Eul louarn ken mat, eun tad a familh ken karantezus ! Ne gar nemet eun dra : maga e vugale e peoc’h. Hag atao e vez Job, Lom, Lip-e-Bao ha mil loen all o klask ober droug dezañ ! N’eus justiz ebet er bed ! »\nSoñjet en doa kement-se ha dek gwech kemend-all, rak hir eo an hent eus Kemper da Venez-Mikael, pa zegouezas dirak Kastell-al-Laer. Alanig a oa azezet e-kreiz eur waremm.\n« Penaos emañ ar bed ganeoc’h, Alanig ? »\n« Ata, va eontr, ha c’houi an hini eo ? »\n« Me an hini eo ! Ha mat emañ an traou ? »\n« Mat a-walc’h ».\n« A-walc’h ? »\n« Ya, n’oun ket evit lavarout mat-tre… »\n« Petra zo c’hoarvezet eta ? »\n« Petra ’zo c’hoarvezet, va eontr ? O, n’eo ket eur gwalleur. »\n« Met petra, petra ? »\n« Darbet eo bet din bremaik paka eun durzunell, hag …»\n« Hag … ? »\n« Hag e oa eun durzunell vrao, unan eus ar re vrava a vez gwelet er vro. O klevout anezi o kana flour-flourik war ar c’hleuz, aes e oa gouzout e oa eun durzunell maget-mat ».\n« Eul lagad he deus krevet d’eoc’h ? »\n« Nann. An durzunell a zo nijet kuit ! »\n« Hag evit eun durzunell e welan staget ouzoc’h eun dremm ken trist ? »\n« O, va eontr, eun durzunell ken dispar ! N’em eus bet nemet eur bluenn eus he lost ! »\nHa gant penn ar bluenn, marellet a dakadou louet, Alanig a grogas da naetaat eun dant kleuz ha da denna dioutañ tammouigou kig eus dilerc’h e lein.\n« Met c’houi, va eontr, petra ho tegas ? »\n« Allas ! » eme Flaer, « ar pez a zegas ac’hanoun a zo gwasoc’h tra eget eun durzunell, ha pa vefe-hi rouanez an holl durzunelled ».\n« A ya ? Petra eo ’ta ? »\n« Ar roue a zo kounnaret ».\n« A, a, a ! kounnar ar roue a lak ac’hanoc’h da veza ken trist ? »\n« Arabat c’hoarzin, Alanig. Mar deo kounnaret-bras ar roue, aotrounez ar palez a zo enno ivez kounnar du ».\n« Kement-se ? »\n« Ya, Lostigloan ar c’honikl paour a zo deut d’ar palez gant e c’henou o tiwada hag eur skouarn nebeutoc’h ouz kostez e benn. Duard ar vran a zo deredet ivez, kollet ganti he c’hoar, bet lazet emichañs en eur waremm gant eul lakepod bennak. Ha hi hag heñ, o-daou, o deus tamallet ac’hanoc’h. Hervez m’o deus lavaret, c’houi eo ar muntrer. Hag ar pep gwasa, Nobl en deus kredet anezo ».\n« Tud divergont ! »\n« Me ’gred d’in ! Ar roue hag ar varoned a zo fuloret-ran. Hag ez int en em glevet. A-benn eur sizun amañ, e teuint da Gastell-al-Laer gant o holl armou : filc’hier, bouc’hili, strepou, ferc’hier, morzoliou, sabrinier, fuzuilhou, kreier, paliou ha kement benveg lemm ha kalet a gavint en o zi evit skei, trouc’ha, flastra, drailha ha toullgofa. « Krrr !… » a lavare ar roue, « dismantret e vezo ar c’hastell betek an diazezou ha ne chomo ket eur maen war c’horre egile. Eur groug a vezo savet e Kemper, war blasenn Sant Kaourintin, hag al louarn milliget a vo krouget. Krrr ! » Fulor ruz a zo er roue ».\n« Va eontr, fulor du pe fulor ruz e kalon ar roue, an dra-se a zo ingal d’in. Ha lavarout a ran d’eoc’h : an neb a glasko stourm ouzin, e-kreiz e gounnar ruz, a zeuio da c’hoarzin glas ».\n« Taolit evez, va niz. Ma teu a-benn ar roue da deurel e grabanou warnoc’h, eur wech c’hoaz, gwaz a se, gwaz a se ! »\n« Ta, ta » va eontr, arabat kemer spont a-raok ar mare. Er palez n’eus nemet genaoueien. Nobl, mar deo speredek, n’en dous tamm bolontez ebet. Selaou a ra hemañ, selaou a ra hennez. A gleiz e tro a zehou, ha pa gerz a-raok, ma vez lavaret d’ezañ dont war e gil, kila a ra dioustu. Gant re a gaoz ne reer tra vat ebet. Hag evit diskouez d’eoc’h eo gwir ar pez a lavaran, warc’hoaz ez in ganeoc’h da Gemper, d’ar palez, hag e lavarin d’ar roue dirak an dudjentil : « Setu Alanig al louarn ». Gwelet e vezo gant piou ez aio ar maout, gant va enebourien pe ganin-me. Da c’hortoz, deomp da zebri eun tamm. Ma n’oun ket evit rei d’eoc’h eun durzunell d’ho koan, eur c’honikl kuilh a zo war an daol, gant sos amann rouzet ha gwin Bourdel dek vloaz evit lakaat anezañ da ziskenn. Ma n’eo ket pred roue Babilon, ne vo ket kennebeut pred eur Boudedeo. Deomp. Met, dreist-holl, na gomzit ket d’am gwreg eus kounnar ar roue. Lavarit d’ezi emaoc’h o pourmen dre ar vro hag oc’h deut, en eur dremen, da renta d’imp eur salud. Me a zisplego d’ezi va-unan goude se va beaj da Gemper ».\nDegouezet e oant er c’hastell. Gwreg Alanig a oa er gegin war-dro ar c’honikl o rosta er forn, goustadik. Bugale Alanig, daou baotrig kaer, Perig ha Fañchig, a oa da vat o c’hoari kanetenn war al leur-di.\n« Na pegen bras int deut ! » eme Flaer. « Ne ra ket o c’horf goap ouz ar boued ».\nAlanig a c’hoarzas, lorc’h ennañ o klevout e eontr o fougeal e vugale :\n« Bugaligou, petra ’vez graet pa zeu tonton en ti ? »\n« Salud, tonton », eme an daou vugel, en eur zic’haloupat da zont da bokat d’ezañ.\nFlaer a furchas en e c’hodell hag a roas d’ezo bep a wenneg.\n« Sell ! »\n« Petra ’vez lavaret ? » eme Alan.\n« Bennoz Doue, tonton », a lavaras an daou vugel,\n« Mat, it da c’hoari en-dro ».\n« Piou a c’hounez ? » a c’houlennas Flaer.\n« Me, tonton », a lavaras Perig.\n« Me, me », a lavaras Fañchig. « Perig ne ra nemet ober bisk ».\n« Bugaligou kaer », a lavaras Flaer, « daou louarn hag a vezo diwezatoc’h re bar d’o zad ».\nAlanig a c’hoarzas adarre, ar c’hreñva ma c’hellas. Sila a reas e pleg skouarn e eontr :\n« Bremañ e c’hellomp mont da zebri e peoc’h. Va gwreg eus ar gegin he deus klevet ac’hanomp o c’hoarzin gant ar vugale, hag a gredo oc’h deut d’ober eur gweled d’imp a-hed eur bourmenadenn. Biskoaz ne soñjo e kounnar ar roue Nobl. Pa gemer amzer an tad da c’hoarzin gant ar vugaligou, emañ mat ar jeu en ti hag er-maez ».\nHag an daou gompaer a c’hoarzas.\n« Chann », a hopas Alanig, « poaz-mat eo ar c’honikl ? Degasit anezañ buan war an daol, ma vo gwelet ha talvezout a rae ar boan redek kement war e lerc’h. Flaer a zo deut da weladenni ac’hanomp, ha naon en deus ».\n« O, amzer am eus, va niz », eme Flaer.\nAr c’honikl hag ar gwin Bourdel koz a voe degaset war an daol. Debri a rejont mat, eva a rejont gwelloc’h. Alanig a glaskas divinadennou. Flaer a gontas rimadell ar gazeg wenn. Perig ha Fañchig a laere an eil digant egile ar gwella tammou kig : abred e krogent gant o micher. Chann, gwreg Alanig, a oa eürus.\nGoude koan, Alanig ha Flaer a reas eun drôad war ar maez. An noz a oa sklaer gant al loar o para. An niz en doa c’hoant da baka eul loenig e gig tener en enor d’e eontr. Hogen ne vez ket atao loened o c’hig tener o redek ar gwaremmou. Ne zeuas konikl ebet da ober chiboud e-touez ar bleuniou brug. Alanig a reas tro wenn.\nGoude graet ganto o zrôad noz, ha kemeret eun tammig aer vat, Alanig ha Flaer a zistroas d’ar c’hastell. Chann a c’hortoze anezo e-tal an tan. Ar vugale a oa bet kaset da gousket.\n« Chann », eme Alanig, « Flaer a zo gwall nec’het. Unan eus e vignoned en deus paket eur prosez hag a gousto ker d’an neb a gollo. N’eo ket pinvidik a-walc’h evit paea eun alvokad, pe gentoc’h, an hini a zo a-enep d’ezañ, en deus prenet an holl alvokaded evit ma ne vo den ebet da zifenn anezañ. Eur vez e vefe evidomp lezel eun den onest da veza barnet hep beza difennet ».\n« Ha piou a zifenno anezañ ? »\n« Me », a respontas Alanig.\n« C’houi ? Pelec’h e vezo ar prosez ? »\n« E Kemper, e palez ar roue ».\n« E palez ar roue ? Va Doue ! Gwelloc’h e vefe d’eoc’h … »\n« Peoc’h ! » eme Alanig.\n« … Ar c’honikl diskouarnet, ar vran lazet », eme Chann.\n« Peoc’h, a lavaran ! » eme Alan ; « aes eo se d’in rei da c’houzout d’ar roue ano an hini en deus graet an daou dorfed-se ».\n« Ya, ya », eme Flaer, « ar re o deus tamallet ac’hanoc’h o deus dellezet beza diskroc’henet ».\n« An dud a zo ken fall », a lavaras al louarn.\nChann a brenne he genou gant aon da lavarout c’hoaz eun dra bennak a-dreuz, ha gant aon diskulia hec’h Alanig muia-karet.\n« Warc’hoaz eta », eme Alanig, « ez in gant va eontr da Gemper. Gounit a rin ar prosez. Da c’hortoz, deomp da gousket ».\n« Nozvez vat ha chañs vat ! » a lavaras Chann, en eur sec’ha gant korn he zavañjer an daerou a goueze a bep tu d’he fri.\nMont a rejont da gousket.\nFlaer a c’hourvezas war eur gwele tomm ha blot graet gant deliou sec’h hag eun dournadig foenn strewet war al leur-di. Alanig, heñ, ne gouskas ket. Gwall nec’het e oa, rak e goustiañs ne oa ket divorc’hed. Klask a rae petra a oa ar fura d’ober antronoz vintin, penaos saludi ar roue, peseurt geriou lavarout evit diskouez e oa glan ha digablus, hag e oa gevier holl an torfedou tamallet d’ezañ. Soñjal ha soñjal a rae. Hanternoz a sonas ; eun eur, … div eur, … teir eur, … Sklerijenn an deiz a darzas war werenn ar prenestr. Alanig n’en doa ket serret eul lagad. Sevel a reas.\n« Flaer », emezañ, « poent eo sevel ; uhel emañ an heol ».\nFlaer, gwenn e goustiañs, en doa kousket mat. Ret e oa bet da Alanig ober eun hej d’ezañ evit pellaat dioutañ ar c’housked. Flaer a azezas war e goazez, a zistagas ar pikouz diouz e zaoulagad, hag a savas. Alanig a lavaras kenavo d’e wreg evit eun nebeut deveziou. Chann a ouele. He c’halon a grene muioc’h-mui.\n« Diwallit mat », emezi goustadik, « gant aon e c’hoarvezfe eur gwalleur bennak. Soñjit en droug hoc’h eus graet. Diwallit diouz hoc’h enebourien, rak hini ebet anezo ne bardono d’eoc’h. Soñjit hoc’h eus eur wreg ha daou vugel ».\n« N’en em chalit ket kement, Channig kaez. An hini a ra bil a zo teurt ha vil, evel ma vez lavaret e Pont-’n-Abad. Bezit dinec’h. Me ’vo adarre er palez eul louarn glorius, pe n’eo ket Alanig va ano. Distagellet-mat oun bet, hag an teod a zo em genou en deus kement a finesa ma laka an du da zont da wenn hag ar gaou da veza gwir ken buan ha lavarout : amen. Kenavo eta, Channig. Me a zegaso evit ar vugaligou eus Kemper kouignou rezinennet, gwestell prunennet, krampouez dantelez, skañv da zebri evel eur gavotenn da zañsal. D’eoc’h-c’houi e prenin dantelez ha perlez, hag evit ar pardoniou eun davañjer voulouz glas, ar vrava hini eus ar re gaera a vez kavet er staliou, e straed ar roue Gralon ».\nHag Alanig hag e eontr a gerzas kuit.\nAdtapet diwar « https://br.wikisource.org/w/index.php?title=Troioù-kamm_Alanig_al_Louarn/7&oldid=27744 »\nKemmoù diwezhañ degaset d'ar bajenn-mañ d'an 31 Her 2011, da 15:36.